Aktiviti Pendakian Gunung Kinabalu Dibuka Semula 15 Mei

RANAU: Setelah hampir dua bulan ditutup, aktiviti pendakian Gunung Kinabalu akan dibuka semula pada 16 Mei ini.

Bagaimanapun, kapasiti pendaki dihadkan iaitu daripada 190 orang dikurangkan kepada 100 orang bagi memenuhi prosedur operasi standard (SOP) ditetapkan Kementerian Kesihatan Malaysia (KKM).

Pengarah Taman-taman Sabah (TTS) Dr Maklarin Lakim berkata, langkah mengehadkan kapasiti kepada 100 orang pendaki termasuk malim gunung dan porter itu bagi membolehkan pendaki mengekalkan jarak sosial ketika melakukan aktiviti pendakian.

Beliau berkata, aktiviti pendakian dibuka kepada mereka yang benar-benar sihat sahaja tidak kira rakyat tempatan mahupun pelancong asing, yang masih berada di Sabah.

Menurutnya, aktiviti pendakian ini dibuka agak lewat bagi membolehkan TTS menyedia dan mematuhi SOP yang ditetapkan. Pada 10 Mei lalu, kerajaan Sabah mula membenarkan aktiviti riadah dan rekreasi dibuka berdasarkan syarat dan SOP tertentu.

Maklarin juga menyarankan pendaki supaya menggunakan pelitup muka terutama semasa berada di kemudahan penginapan demi memastikan keselamatan diri masing-masing.

Beliau berkata, TTS juga menawarkan diskaun 50 peratus bagi aktiviti pendakian Gunung Kinabalu bagi tempoh enam bulan sehingga November.

Permit mendaki untuk warga Malaysia adalah RM50 untuk dewasa dan RM30 untuk mereka yang berusia di bawah 18 tahun. Manakala, permit untuk pelancong asing pula adalah RM200 untuk dewasa dan RM80 untuk kanak-kanak.

Yuran tambahan berjumlah RM400 turut dikenakan bagi kemudahan penginapan dan makan; RM250 untuk seorang malim gunung dan RM7 bagi insurans pendakian.

Tempahan boleh dilakukan melalui Pejabat Taman-taman Sabah mahupun tempahan secara online yang akan dilancarkan dalam masa terdekat.- BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Pemandu Grab perlu berhati-hati, elak penumpang mencurigakan

KOTA KINABALU, 1 Jun – Timbalan Menteri Dalam Negeri Datuk Mohd Azis Jamman menasihatkan kepada pemandu perkhidmatan e-hailing, Grab agar lebih berhati-hati ketika membawa penumpang yang menaiki kenderaan mereka.

Beliau berkata meskipun pekerjaan itu merupakan sumber pendapatan namun faktor keselamatan juga perlu diutamakan bagi mengelak kejadian yang tidak diingini berlaku.

“Sekiranya penumpang itu kelihatan mencurigakan adalah lebih baik mencari penumpang lain walaupun tindakan itu akan menjejaskan pendapatan,” katanya ketika ditemui selepas Majlis Iftar Polis Diraja Malaysia bersama Timbalan Menteri Dalam Negeri, di Ibu Pejabat Polis Kontinjen Sabah, Kepayan di sini, malam ini.

Turut hadir Pesuruhjaya Polis Sabah Datuk Omar Mammah.

Dalam pada itu, beliau memuji tindakan pantas polis Sabah dengan kerjasama pihak Grab kerana berjaya memberkas suspek yang disyaki membunuh pemandu Grab Mohd Hanafiee Jaafar pada 24 Mei lepas.

Beliau berkata salah seorang suspek adalah warga asing telah menerima pelbagai respons daripada netizen di media sosial agar isu pendatang tanpa izin di negeri ini diatasi sebaiknya.

Oleh sebab itu, beliau berkata Jawatankuasa Pengurusan Warga Asing di Sabah membincangkan perkara berkenaan dalam usaha merekodkan data mereka yang tidak mempunyai dokumen.

“Itulah perlunya pangkalan data agar mereka yang tidak berdokumen ini direkodkan dan sekiranya berlaku kes jenayah, cap jari mampu mengesan pelakunya,” katanya.


Sabah Agih Peruntukkan RM1.82 Juta Kepada Sekolah Cina

KOTA KINABALU : Kerajaan negeri Sabah mengagihkan peruntukan sebanyak RM1.82 juta kepada 83 buah sekolah rendah dan lapan buah sekolah menengah Cina pada tahun ini.

Bantuan khas itu antara lain bertujuan untuk membeli perisian komputer disamping usaha menangani penularan wabak COVID-19.

Pegawai Khas kepada Ketua Menteri, Lo Su Fui yang mewakili kerajaan negeri menyerahkan bantuan berkenaan kepada Pengerusi Persatuan Jawatankuasa Pengurusan Sekolah Jenis Kebangsaan Cina (SJKC) Sabah Dong Lion, Ben Lim Kit Kiong, pada satu majlis di sini, baru-baru ini.

Adalah diharapkan, dengan pengagihan peruntukkan itu dapat meningkatkan mutu pendidikan di negeri ini sekaligus dapat melahirkan masyarakat yang berilmu pengetahuan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kematian Komando: TDM Tubuh Lembaga Siasatan

KUALA LUMPUR: Tentera Darat Malaysia (TDM) akan menubuhkan lembaga siasatan bagi mengenal pasti punca tragedi yang menimpa pegawai 11 Rejimen Gerak Khas, Mejar Mohd Zahir Armaya.

Sel Perhubungan Raya Tentera Darat ketika mengesahkan kejadian itu, berkata latihan demonstrasi keupayaan berkenaan sudah dilaksanakan bermula 26 Ogos lalu.

“Bagaimanapun, ketika pelaksanaan demonstrasi pada hari sebenar, berlaku situasi yang menyebabkan kemalangan jiwa berkenaan.

“Panglima Tentera Darat, Jeneral Datuk Seri Ahmad Hasbullah Mohd Nawawi, menzahirkan ucapan takziah kepada balu dan keluarga wira negara ini serta menyifatkan pemergian Allahyarham sebagai satu kehilangan kepada TDM,” katanya dalam satu kenyataan hari ini.

Kenyataan itu turut berkata, Ahmad Hasbullah juga menyifatkan Allahyarham meninggal dunia ketika bertugas dan besar pahalanya.

“TDM sangat menyayangi Allahyarham namun Allah lebih menyayangi beliau. TDM sudah membuat segala urusan pengebumian jenazah dan urusan kebajikan waris,” katanya.

Terdahulu, BH melaporkan, acara pelancaran Divisyen Kelima dan Briged Ke-13 Infantri Malaysia, TDM di Kem Lok Kawi, pagi tadi, bertukar tragedi apabila seorang pegawai yang melakukan gimik operasi maut terkena tembakan.

Kejadian berlaku pada jam 8.40 pagi apabila mangsa, Mejar Mohd Zahir Armaya, 36, berlakon sebagai pengganas dengan memakai baju kalis peluru dan ditembak.

Bagaimanapun, tembakan itu menyebabkan mangsa rebah berlumuran darah sebelum diberi bantuan kecemasan oleh anggota tentera lain dan dikejarkan ke hospital menggunakan ambulans.- BERNAMA


Jangkaan 20,000 Kes Sehari Dalam Tempoh 2 Minggu, Pakar Beri Amaran

GEORGE TOWN: Negara bakal menyaksikan 20,000 kes jangkitan Covid-19 sehari dalam tempoh dua minggu lagi selepas mengambil kira varian Delta yang mempunyai kebolehjangkitan dua kali ganda lebih tinggi berbanding strain virus sebelum ini.

Pakar virologi dari Universiti Sains Malaysia (USM), Kumitaa Theva Das berkata, berdasarkan laporan data, jangkitan varian Delta semakin mengatasi varian lain.

Beliau juga berkata, jumlah kematian harian dijangka mencecah 200 orang susulan sistem kesihatan awam dalam keadaan tertekan.

Kumitaa berkata, sungguhpun tahap bahaya varian Delta tidak melebihi varian lain, namun rekod kematian Covid-19 diunjurkan lebih tinggi kerana kemudahan rawatan dan penjagaan di hospital terhad ketika ini.

“Varian baharu jarang menjadi semakin berbahaya kerana ia bergantung kepada manusia untuk terus hidup.

“Tetapi varian berkenaan berevolusi untuk menjangkiti manusia pada kadar lebih cepat seperti yang kita lihat ketika ini. Kita akan mula melihat jumlah kematian lebih tinggi kerana sistem kesihatan semakin ditekan,” katanya.

Bersandarkan data Kementerian Kesihatan (KKM), sejumlah 195 kes varian Beta dan 67 kes varian Delta dicatat sehingga Isnin lalu. Bagaimanapun 48 kes Beta dan 27 kes jangkitan Delta dilaporkan semalam.

Kumitaa berkata, jumlah kes membabitkan varian Beta adalah tinggi ketika ini, manakala varian Delta merebak pada kadar pantas. Katanya, varian Beta menyumbang lima kes dalam tempoh empat hari, berbanding varian Delta hanya memerlukan sehari untuk menyumbang lima kes jangkitan.

Beliau berkata, berasaskan nilai Ro/Rt atau kadar kebolehjangkitan yang berada pada angka 1.14 semalam, virus berkenaan menular pada kadar lebih cepat, sekali gus menyebabkan kes positif Covid-19 juga bertambah.

Katanya, berdasarkan lebih 11,000 kes direkodkan semalam, jumlah kes positif harian Covid-19 diunjurkan berganda pada kadar 1.14.

Bacaan Ro/Rt dijadikan petunjuk perubahan pada masa dan tempat, selain digunakan untuk meramal jangkitan, sama atau terhapus. Nilai di bawah ‘1’ menunjukkan virus semakin lemah sehingga mati.

Varian Delta mempunyai kadar kebolehjangkitan tinggi. Data daripada 64 negara menunjukkan seseorang yang dijangkiti varian itu mempunyai kemungkinan 97% menjangkiti orang lain berbanding varian sebelum ini, katanya.

Kumitaa berkata kerajaan boleh menggunakan kit saringan kendiri yang menggunakan air liur untuk mengekang penularan jangkitan Covid-19. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terjun selepas campak anak

California: Seorang wanita mencampak anak lelakinya berusia lima tahun dari balkoni tingkat 20 sebuah pangsapuri di Miami, sebelum dia terjun membunuh diri.

Dalam kejadian Selasa lalu, mayat kanak-kanak itu, Luciano Matos, ditemui berhampiran kolam renang di tingkat enam apartmen berkenaan dalam keadaan tidak sedar diri oleh polis dan bomba kira-kira jam 8 malam.

Daily Mail melaporkan mangsa bagaimanpun, meninggal dunia di Hospital Jackson Memorial manakala ibunya, ditemui sudah meninggal dunia berhampiran kolam renang berkenaan.

Bomba mengesahkan pihaknya menerima panggilan kecemasan daripada ahli keluarga wanita itu melaporkan seorang wanita bernama Solange mengancam mahu terjun membunuh diri.

Polis masih menyiasat motif wanita terbabit membunuh anak dan dirinya. – Agensi


Juruwang tergelak ketika kemuka rayuan ditegur

KOTA KINABALU: Seorang juruwang sebuah pusat hiburan ditegur kerana tergelak ketika membuat rayuan sebelum didenda RM6,000 selepas mengaku bersalah mengendalikan premis hiburan beroperasi lebih masa di Mahkamah Majistret di sini, hari ini.

Majistret Mohamad Aizat Abdul Rahim, menegur tertuduh, Hilyn Lasius, 22, supaya tidak tergelak sebelum diarah meneruskan rayuannya untuk meminta hukuman diringankan.

Mohamad Aizat turut mengingatkan wanita itu yang dia berdepan penjara lima bulan jika gagal membayar denda berkenaan.

Sebelum itu, Mohamad Aizat bertanya kepada tertuduh sama ada majikannya sedia membayar denda hukuman bagi pihaknya selepas membuat pengakuan bersalah sebelum diakui tertuduh.

Berdasarkan fakta kes, tertuduh melakukan kesalahan itu di sebuah premis hiburan di KK Taipan, Inanam, dekat sini pada 20 Disember tahun lalu.

Dia didakwa menjalankan pusat hiburan melebihi masa dibenarkan mengikut Seksyen 4 (1) Ordinan Hiburan Awam 1958 yang memperuntukkan hukuman denda sehingga RM50,000 atau penjara setahun atau kedua-duanya jika sabit kesalahan.

Sepasukan polis dari Ibu Pejabat Daerah (IPD) Kota Kinabalu menahan tertuduh ketika memeriksa premis terbabit dan merampas peralatan muzik digunakan pusat hiburan itu.

Premis berkenaan didapati masih beroperasi walaupun sudah jam 2 pagi, sebelum diperiksa anggota polis yang ketika itu menjalankan Ops Noda.

Tertuduh mengaku baru bekerja dua bulan di premis terbabit, manakala pusat hiburan itu baru beroperasi beberapa bulan. – Berita Harian


Bermula Malam Ini Harga Minyak Diesel Kekal, Petrol Naik 2 Sen Sahaja

KUALA LUMPUR: Harga runcit petrol RON97 naik dua sen kepada RM2.38 seliter, manakala RON95 naik dua sen kepada RM2.08 seliter manakala diesel kekal RM2.14 seliter, berkuat kuasa tengah malam ini hingga 28 Februari.

Dalam kenyataan hari ini, Kementerian Kewangan memaklumkan berdasarkan pengiraan di bawah formula Mekanisme Harga Automatik (APM), harga runcit petrol RON95 dan diesel bagi tempoh itu masing-masing sepatutnya RM2.08 dan RM2.14 seliter.

“Ini menunjukkan kenaikan dari minggu lalu bagi harga runcit produk petrol RON95 yang berada pada paras RM2.06 seliter manakala diesel berada pada paras yang sama RM2.14 seliter,” menurut kenyataan itu.

Kenyataan itu menyebut, harga runcit bagi petrol RON95 dinaikkan pada paras RM2.08 seliter dan harga runcit bagi diesel dikekalkan pada harga RM2.14 seliter, selaras keputusan kerajaan menstabilkan harga runcit bagi produk petroleum dan menjaga kesejahteraan ekonomi rakyat.

“Namun apabila harga pasaran dunia naik dan demi melindungi pengguna daripada mengalami impak kenaikan harga, harga runcit produk petroleum akan dikekalkan pada paras tidak melebihi RM2.08 seliter dan RM2.18 seliter bagi petrol RON95 dan diesel, melalui pemberian subsidi,” menurut kenyataan itu. – BERNAMA


Bomba Kunak Padam Kebakaran Dari Merebak Ke 50 Rumah Berhampiran

KUNAK; 27 SEPTEMBER 2019 (Jumaat) – Tindakan pantas Pasukan Bomba dan Penyelamat Kunak mengawal kebakaran daripada merebak berjaya menyelamatkan kira-kira 50 rumah di Jalan Jaya Baru Kampung Zainal Gunung, Kunak.

Ketua Balai Bomba dan Penyelamat Kunak, Madzlan Sarman yang dihubungi RTM berkata, dalam kejadian kira-kira pukul 3 petang itu, 3 buah rumah jenis tidak kekal terbakar sepenuhnya.

Beliau berkata, pihaknya menerima panggilan berhubung kebakaran itu pada 3.30 petang sebelum 10 anggota diketuai PBK II Rasah Kaluang bergegas ke lokasi menggunakan sebuah jentera, kenderaan utiliti dan EMRS.

Menurutnya, api berjaya dikawal pada 4.20 petang dengan pemadaman menggunakan air dari jentera dan pili bomba berhampiran.

Katanya, kebakaran tidal melibatkan sebarang kemalangan jiwa.

Sementara itu, Pembantu Menteri Kesihatan dan Kesejahteraan Rakyat Sabah, Norazlinah Arif yang juga ADUN Kunak yang dihubungi berkata, pihaknya kini sedang mengenalpasti jumlah sebenar mangsa yang terlibat dalam kebakaran.


Sepasang Tunangan Ditahan Miliki 1.5 KG Syabu Bernilai RM75,000

KOTA KINABALU: Helah sepasang tunangan warga asing yang baharu selesai membeli belah dengan membawa dadah jenis syabu didalam sebuah beg kertas tidak menjadi apabila kedua mereka ditahan sepasukan anggota polis di hadapan sebuah bank di Jalan Sagunting, di sini, Selasa lalu.

Timbalan Pesuruhjaya Polis Sabah Datuk Zaini Jass berkata tangkapan dibuat oleh anggota polis dari Jabatan Siasatan Jenayah Narkotik (JSJN) IPK Sabah dibantu oleh Bahagian Siasatan Jenayah Narkotik IPD Kota Kinabalu pada jam 10.30 malam.

“Ketika serbuan dilakukan, suspek lelaki berumur 20-an sedang memegang sebuah beg kertas berwarna hijau yang tertera nama sebuah pasaraya.

“Semasa pihak polis melakukan pemeriksaan, terdapat satu sarung beg bewarna putih didalam beg kertas itu. Pemeriksaan lanjut mendapati, didalam sarung itu terdapat sebuah beg alat solek wanita bewarna biru.

“Apabila pihak polis membukanya, terdapat satu bungkusan besar plastik lutsinar berisi hablur jernih yang dipercayai dadah jenis Methamphetamine atau syabu,” katanya pada sidang media di Ibu Pejabat Polis Daerah (IPD) Kota Kinabalu, hari ini.

Menurut Zaini, pemeriksaan lanjut juga telah menemukan sebuah lagi bungkusan teh cina berwarna hijau dalam beg sarung yang ditemukan itu.

“Apabila bungkusan teh cina ini dibuka, pihak polis telah berjaya menemukan lagi sebanyak 10 paket plastik kecil lutsinar berisi dadah jenis syabu dalam bungkusan itu,” katanya.

Jumlah keseluruhan berat dadah yang dirampas pihak polis seberat 1.5 kilogram dengan nilai rampasan sebanyak RM 75,000.

“Siasatan awal mendapati, suspek memperolehi dadah terbabit dari seorang lelaki warga asing di sebuah kawasan di Sepanggar.

“Pihak polis yakin dadah ini cuba diseludup masuk ke Kota Kinabalu melalui pengangkutan darat. Siasatan dan risikan lanjut sedang dijalankan untuk mengesan pembekal dadah ini,” katanya.

Kedua-dua suspek yang tidak mempunyai pekerjaan kini ditahan reman di bawah Seksyen 117 Kanun Prosedur Jenayah selama tujuh hari bermula semalam sehingga 9 Julai.

“Hukuman mati atau penjara seumur hidup dan sebatan akan dikenakan jika sabit kesalahan. Kes disiasat di bawah Seksyen 39B Akta Dadah Berbahaya 1952,” jelasnya.

Tambah Zaini, rampasan ini merupakan kejayaan rampasan dadah terbesar bagi daerah Kota Kinabalu setakat tahun ini.

“Selain itu, pihak polis juga turut berjaya membuat sitaan harta melibatkan tiga jenis kenderaan mewah, seutas jam tangan berjenama dan wang tunai dengan nilai sitaan sebanyak RM 255,400 berkaitan kes yang disiasat di bawah Akta Dadah Berbahay 1953 (Pelucutan Harta) 1988,” katanya.


Bagai ‘Belanjawan Keluarga Tiri’, Peruntukan Bajet 2022 Untuk Sabah Sangat Kecil, Kata MP Warisan

KOTA KINABALU: Ahli Parlimen Kota Belud Isnaraissah Munirah mendakwa Sabah menerima peruntukan yang sangat kecil dalam Bajet 2022 berbanding ratusan billion ringgit nilai hasil yang dikaut dari bumi negeri itu.

Katanya, sumbangan Sabah kepada keluaran dalam negeri kasar (KDNK) Nasional pada tahun 2020 adalah 10.2% daripada jumlah besar KDNK Nasional berjumlah RM1.34 trilion.

“Intipati Belanjawan 2022 atas dasar Keluarga Malaysia bukanlah cerminan kepada apa yang dibentang hari Jumaat lepas.

“Dalam konteks Sabah ia tidak lebih dari Belanjawan Keluarga Tiri Malaysia. Mana mungkin keluarga memberi hanya RM5.2 billion atau sekadar 6.8% daripada jumlah peruntukan pembangunan sedangkan setiap tahun nilai hasil yang dikaut dari bumi Sabah adalah ratusan billion.

“Sumbangan Sabah kepada KDNK Nasional pada tahun 2020 adalah 10.2% daripada jumlah besar KDNK Nasional berjumlah RM1.34 trilion. Ini bermaksud, Sabah telah menyumbang sebanyak RM136 bilion ringgit kepada negara,” katanya dalam perbahasan Belanjawan 2022 di Dewan Rakyat, hari ini.

Munirah yang juga wakil Warisan berkata, Perkara 112D, Jadual Ke-10, Bahagian IV (1) dalam hal Sabah, pemberian yang amaunnya sama banyak dalam setiap tahun.

Katanya, dua perlima daripada amaun yang hasil bersih yang didapati oleh Persekutuan dari Sabah itu melebihi hasil bersih yang akan didapati sedemikian oleh Persekutuan dalam 1963 jika Akta Malaysia telah berkuat kuasa dalam tahun itu seperti dalam 1964, dan hasil bersih bagi 1963 dihitung tanpa mengambil kira apa-apa perubahan mengenai apa-apa cukai atau fi yang dibuat pada atau selepas Hari Malaysia.

“‘Hasil bersih’ bagi maksud ini, hasil yang terakru kepada Persekutuan, ditolak amaun yang diterima oleh Negeri berkenaan dengan penyerahhakkan hasil itu.

“Jadi menurut kiraan matematik saya, kalau Sabah seharusnya menerima 2/5 daripada hasil Sabah ke Persekutuan, maka Sabah sepatutnya diperuntukkan sejumlah RM54 bilion pada 2021 iaitu tahun berikutnya.

“Peruntukan yang tersangat kecil ini tidak sepadan dengan apa yang Sabah sumbangkan dan menidakkan pembangunan terutama dalam bentuk infrastruktur.

“Keadaan ini memperlihatkan dua bahagian Malaysia, yang maju dan yang mundur, sehingga terma di seluruh negara termasuk Sabah dan Sarawak kadang-kadang ada ketersasulan.

“Kalau terma ini diselami, ia amat menyakitkan hati kami orang Borneo seolah-olah kami bukan sebahagian dari keluarga yang didendangkan. Apakah sebab itu Sabah Sarawak seakan diabaikan?” soalnya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Kes Baharu Di Kota Kinabalu Dikesan Melalui Saringan Penjara

KOTA KINABALU: Satu kes baharu Covid-19 dilaporkan di Kota Kinabalu membabitkan warga Filipina yang dikesan melalui saringan penjara.

Dengan adanya kes baharu ini, ia menjadikan daerah Kota Kinabalu sekali lagi kembali sebagai zon kuning dengan bilangan kumulatif kes sebanyak 70.

Menteri Kesihatan dan Kesejahteraan Rakyat, Datuk Frankie Poon berkata, pertambahan kes baharu hari ini menjadikan jumlah kes keseluruhan Covid-19 di Sabah sehingga kini adalah sebanyak 384 kes.

Bilangan kes aktif yang masih dirawat di hospital berpakar seluruh Sabah adalah sebanyak lima kes termasuk Kota Kinabalu. Kes aktif lain masing-masing dilaporkan di Tawau, Sandakan, Putatan dan Nabawan.

Beliau berkata, tiada sebarang kes pulih dilaporkan hari ini dan bilangan kumulatif kes pulih setakat ini adalah seramai 372 kes.

Sehingga kini, jumlah kes kematian di Sabah kekal dengan tujuh kes iaitu empat kes di Kota Kinabalu dan satu kes masing-masing di Tawau, Keningau dan Tambunan.

Di seluruh Malaysia, sebanyak sembilan kes baharu positif Covid-19 dilaporkan hari ini dengan jumlah keseluruhan kes Covid-19 setakat ini adalah sebanyak 8,840 kes. Kes baharu itu terdiri daripada enam kes tempatan dan tiga kes import.

Bilangan kes aktif di Malaysia sehingga kini adalah sebanyak 143 kes.

Manakala, terdapat lapan kes yang pulih hari ini dan bilangan kumulatif kes pulih sehingga kini adalah sebanyak 8,574 kes. Kes kematian di Malaysia setakat ini adalah sebanyak 123 kematian.

Seramai lima pesakit kini ditempatkan di Unit Rawatan Rapi (ICU) dan dua memerlukan bantuan alat pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keputusan Penghakiman Tidak Menjelaskan Perlatikan Amarjit Singh Tidak Sah

KOTA KINABALU: Mahkamah Tinggi Kota Kinabalu hanya memutuskan perlantikan Pengarah Jabatan Air Negeri Sabah (JANS) Datuk Amarjit Singh bertentangan dengan Enakmen Bekalan Air Sabah 2003 tetapi tidak menyatakan bahawa perlantikan itu tidak sah.

Ketua Menteri Datuk Seri Panglima Mohd Shafie Apdal berkata, berdasarkan Enakmen itu, pengarah JANS mesti dilantik dalam kalangan kakitangan awam.

“Dalam proses pelantikan itu, kita juga sudah merujuk kepada Suruhanjaya Perkhidmatan Awam

“Mereka yag dilantik boleh datang dari luar dan hanya berdasarkan kontrak sahaja. Saat dia dilantik sebagai pegawai yang berasaskan kontrak, maka dia layak menjadi seorang kakitangan awam,” ” katanya dalam sidang media selepas ketika menyempurnakan Majlis Penyerahan Bantuan Kewangan kepada Badan-Badan Keagamaan dan Sekolah-Sekolah Bukan Islam 2019, di sini pada Jumaat.

Beliau turut menjelaskan bahawa pelbagai keputusan dan pengumuman oleh Amarjit sejak dilantik sebagai Pengarah JANS bukan keputusan dia sendiri.

Katanya, kebanyakan keputusan yang dilakukan itu adalah berdasarkan keputusan pihak Kabinet Negeri.

“Contohnya, penamatan 58 kontrak rawatan air oleh syarikat konsesi di sini, ianya adalah keputusan Kabinet Sabah,” katanya.

Katanya, Kerajaan Sabah akan mengambil tindakan untuk memperbetulkan perlantikan terbabit.

Pada 9 Oktober lalu, Mahkamah Tinggi Kota Kinabalu hari ini mengisytiharkan pelantikan Pengarah Jabatan Air Negeri Sabah (JANS), Datuk Amarjit Singh sebagai tidak sah.

Penghakiman itu dibuat Hakim Ravinthiran R Paramaguru, berkaitan kes difailkan bekas Ketua Menteri Sabah, Datuk Yong Teck Lee pada 19 Mac lalu bagi mendapatkan pengisytiharan mahkamah bahawa pelantikan Amarjit pada Ogos tahun lalu tidak mengikut undang-undang.


Dah lah mabuk, menceroboh pula

TINDAKAN seorang lelaki mabuk menceroboh rumah sepasang suami isteri di kawasan perumahan di Beaufort, membawa padah apabila dicekup penduduk setempat, awal pagi semalam.

Dalam kejadian kira-kira 3.30 pagi, lelaki berusia 28 tahun itu ditangkap penduduk dalam keadaan tidak berbaju dan dipercayai di bawah pengaruh alkohol.

Ketua Polis Daerah Beaufort, Deputi Superintendan Azmir Abd Razak berkata, pihaknya menerima laporan berhubung kejadian itu daripada pengadu lelaki berusia 43 tahun.

“Menurut laporan, ketika kejadian pengadu bersama isteri sedang tidur namun terdengar bunyi seperti orang berlegar di atap rumah dan bunyi objek jatuh.

“Pengadu kemudian menjerit ‘siapa’ sebelum ternampak seorang lelaki yang tidak dikenali dan tidak berbaju sedang berselindung di sebalik keretanya di kawasan parkir rumah,” katanya ketika dihubungi, hari ini.

Azmir berkata, lelaki itu kemudian membaling batu ke arah tingkap rumah bahagian hadapan dan segera melarikan diri ke belakang rumah melalui sebuah parit besar.

“Pengadu dan isteri segera menjerit untuk meminta bantuan daripada jiran. Sebahagian penduduk bertindak mengejar lelaki terbabit dan berjaya menangkapnya sebelum memaklumkan kepada pihak polis,” katanya.

Azmir berkata, hasil siasatan awal mendapati tiada sebarang kerugian harta benda bagaimanapun terdapat saksi yang nampak suspek berada di dalam kawasan rumah pengadu.

“Suspek juga didapati berada di bawah pengaruh alkohol dan tidak berpakaian ketika kejadian. Bagaimanapun, suspek dilihat tidak membawa jenis peralatan pecah rumah.

“Pengadu memaklumkan dia tidak mengenali dan motif suspek berada di kawasan rumah terbabit juga tidak diketahui memandangkan suspek masih di bawah pengaruh alkohol,” katanya.

Katanya, suspek terpaksa dirujuk ke Hospital Beaufort untuk mendapatkan rawatan kerana mengalami kecederaan di bahagian tapak kaki dan terdapat kesan lebam di bahagian muka.

“Semakan pada sistem laporan polis (PRS) mendapati suspek tiada sebarang rekod.

“Namun kes masih dalam siasatan polis mengikut Seksyen 448 Kanun Keseksaan kerana menceroboh rumah,” katanya. – Harian Metro


COVID-19: Sukar Kebumi Mayat

Milan: Bergamo menjadi antara wilayah yang berdepan kesukaran untuk mengebumikan mayat berikutan peningkatan kes kematian akibat wabak Covid-19.

Sehingga semalam, lebih 69,000 kes jangkitan Covid-19 dilaporkan di Itali dengan hampir 7,000 kematian.

The Guardian melaporkan, situasi itu dapat dilihat apabila banyak keranda bersusun di luar gereja, manakala individu yang meninggal dunia di rumah perlu disimpan di dalam bilik untuk beberapa hari sementara menunggu masa untuk dikebumikan.

Keadaan menjadi bertambah rumit sejak Rabu lalu apabila sekumpulan askar dilihat mengusung 65 keranda dari tanah perkuburan di bandar Bergamo untuk dibawa ke Modena dan Bologna di Emilia-Romagna.

Presiden Biro Tanah Perkuburan dan Pengebumian, Antonio Ricciardi berkata, pihaknya sudah melaksanakan hampir 600 pengebumian dan pembakaran mayat, sejak 1 Mac lalu.

“Kebiasaannya, kita melakukan 120 kerja pengebumian saja bulan sebelumnya, tetapi banyak kematian sejak dua minggu lalu.

“Amat menyedihkan kerana kita tidak pernah melihat situasi seperti ini,” katanya.

Difahamkan, ada 80 syarikat pengurusan pengebumian di sekitar Bergamo dan setiap satunya menerima puluhan panggilan dalam tempoh sejam.

Permintaan kian meningkat, tetapi penyedia perkhidmatan berdepan masalah berikutan bekalan keranda yang berkurangan selain ada antara pekerja dijangkiti wabak itu hingga menghalang persiapan pengebumian.

Hospital juga sudah mengetatkan peraturan iaitu mayat perlu diletakkan terus ke dalam keranda bagi mengelak risiko jangkitan.

Keluarga juga tidak boleh memberi penghormatan terakhir atau melakukan upacara pengebumian. – Agensi


65 Warga Asing Ditahan Dalam Operasi Bersepadu Di Sekitar Sandakan

SANDAKAN: Seramai 65 warga asing ditahan oleh polis dalam operasi bersepadu yang diadakan di sekitar bandar Sandakan, Kampung Forest dan penempatan Batu 2 awal pagi tadi.

Ketua Polis Daerah ACP Mohd Azhar Hamin memberitahu bahawa mereka yang ditahan terdiri daripada 43 lelaki dan 22 perempuan berumur dalam lingkungan 17 hingga 65 tahun.

Kesemua yang ditahan kemudian diserahkan kepada Jabatan Imigresen untuk proses penapisan dan tindakan selanjutnya, kata Mohd Azhar.

Menurut Mohd Azhar, operasi bersepadu yang dijalankan dari jam 3.00 pagi hingga 7.00 pagi melibatkan beberapa agensi penguatkuasa di Sandakan dengan kekuatan 76 pegawai serta anggota dan diketuai oleh Timbalan Ketua Polis Daerah Supt Abdul Fuad Malek.

Mohd Azhar berkata antara objektif operasi adaah untuk mengenali masalah jenayah dan masalah pendatang tanpa izin serta  melakukan perobohan penempatan haram di daerah ini.

Sementara itu, seorang lelaki tempatan berumur 25 tahun yang berasal dari Kota Kinabalu ditangkap polis ketika cuba memecah masuk pejabat sebuah jabatan kerajaan di Batu 7 pada Jun 19.

Saspek adalah antara 34 individu dalam operasi pencegahan jenayah yang dilaksanakan oleh polis daerah ini pada bulan Mei hingga sekarang. Siasatan lanjut mendapati saspek juga dikehendaki oleh polis di daerah lain di Sabah bersabit tiga kes jenayah, kata Mohd Azhar.

Hasil semakan mendapati saspek mempunyai rekod kesalahan lampau termasuk 3 kes di bawah Seksyen 379A , satu kes di bawah Seksyen 457 Kanun Keseksaan dan 2 kes di bawah Seksyen 15 (1)(a) Akta Dadah Merbahaya 1952, tambah beliau.

Ujian saringan air kencing terhadap saspek positif dadah jenis syabu dan saspek ditahan reman untuk siasatan mengikut Seksyen 457 kanun keseksaan, katanya lagi.

Dalam pada itu 34 individu yang ditangkap dalam operasi pencegaham jenayah itu berumur lingkungan 16 hingga 52 tahun dan 10 daripada mereka positif menggunakan syabu, tambah Mohd Azhar.

Menurut Mohd Azhar , penahanan individu berkenaan juga membawa kepada penyelesaian 10 kes jenayah yang melibatkan kerugian sebanyak RM10, 000.

Dalam perkembangan lain, Mohd Azhar berkata polis berjaya tahan seramai 54 individu dalam 10 siri “Ops Sarang” yang dilaksanakan dalam tempoh yang sama di kawasan Kampung Tinusa 2, Kampung Kombo, Kampung Forest, Kampung Sim-Sim dan Batu 3.

Inidividu itu terdiri daripada 35 warga tempatan dan 19 warganegara asing, berumur 20 hingga 54 tahun dimana tujuh dari mereka ditahan kerana kesalahan memiliki dadah , 44 pula menggunakan dadah dan 3 membekalkan dadah, kata Mohd Azhar.

Mohd Azhar berkata, 18 gram syabu yang dianggarkan bernilai RM2, 700 juga dirampas dalam tempoh yang sama.

Turut hadir pada sidang media Timbalan Ketua Polis Daerah, Supt Abdul Fuad Malek dan pegawai-pegawai kanan yang lain.


(VIDEO) Kebakaran Semakin Parah, Penganut Kristian Sertai Umat Islam Australia Berdoa Minta Hujan Turun

Adelaide – Berikutan krisis kebakaran yang semakin parah, sekumpulan penganut agama Islam berkumpul dan menunaikan solat sunat Istisqa’ (solat minta hujan) secara berjemaah di sini.

Lebih 50 lelaki, wanita dan kanak-kanak berkumpul di Bonython Park untuk menunaikan solat sunat berkenaan, mendoakan para petani serta mangsa yang terjejas.

Paderi Patrick McInerney dari pusat Hal Ehwal Kristian dan Muslim turut menyertai program berkenaan.

“Hari ini saya menyertai saudara Muslim saya di Adelaide mendoakan agar hujan turun,” katanya.

“Rakan saya, Professor Mohamad Abdalla memberikan khutbah menekankan (kepentingan) taubat dan kebergantungan kepada Tuhan yang Maha Pemberi Rezeki dan Maha Mengasih.

Sumber: Daily Mail, The Bangkok Post


Hajiji Arah Teruskan Pembinaan CIQS Di Sabah

KOTA KINABALU: Ketua Menteri, Hajiji Noor mengarahkan Pihak Berkuasa Pembangunan Ekonomi dan Pelaburan Sabah (Sedia) agar meneruskan pembinaan Kompleks Imigresen, Kastam, Kuarantin dan Keselamatan (CIQS) di Serudong, Kalabakan dan Bantul, Pagalongan.

Beliau berkata, Sedia yang merupakan pihak berkuasa negeri bagi pembangunan bandar sempadan, perlu meneruskan projek itu kerana ia antara projek pembangunan utama untuk Sabah.

Hajiji yang juga pengerusi Sedia berkata, kos pembangunan CIQS Kalabakan dianggarkan RM815 juta dan daripada jumlah itu, RM600 juta untuk pembinaan jalan sepanjang 39km, manakala RM215 juta untuk pusat CIQS.

“Bagi projek pembangunan CIQS di Pagalongan, termasuk pembinaan jalan raya, akan menelan belanja sebanyak RM509.4 juta,” katanya dalam kenyataan selepas mempengerusikan mesyuarat Lembaga Pengarah Sedia di Menara Kinabalu di sini, hari ini.

Pada 23 Mac lepas, Menteri Kerja Raya, Fadillah Yusof ketika menjawab secara bertulis soalan Ma’mun Sulaiman (Warisan-Kalabakan) di Parlimen, dilaporkan berkata pembinaan CIQS Kalabakan ditangguhkan kerana tiada peruntukan diberikan Kementerian Kewangan.

Hajiji yang juga menteri kewangan Sabah berkata, Unit Perancang Ekonomi (EPU), Pejabat Perdana Menteri telah memaklumkan unit itu tidak mempunyai bantahan terhadap projek berkenaan, tetapi menasihati Sedia meneruskan perkara itu dengan kementerian berkaitan.

Di bawah Rancangan Malaysia Ke-12 (RMK12), katanya, RM187.5 juta telah diperuntukkan kepada Sedia untuk tujuh projek dan sehingga Februari lalu, ia telah menerima RM74.25 juta.

Antara projek mega di bawah RMK12 ialah cadangan Pelan Tindakan Koridor Pembangunan Sabah (SDC) untuk pembesaran pelabuhan kontena Teluk Sapangar yang juga projek pertama di Sabah melaksanakan Program Kolaborasi Industri (ICP).

“Saya dengan sukacitanya mengumumkan nilai kredit ICP bagi cadangan pembesaran pelabuhan kontena Teluk Sapangar setakat ini mencecah RM493 juta atau 54.8% merangkumi sembilan projek.”

Hajiji berkata, Sedia akan melaksanakan 30 inisiatif di bawah SDC 2030 sebagai pemangkin pertumbuhan ekonomi seimbang di seluruh Sabah, antaranya menangani kesan pandemik merangkumi lima teras strategik, iaitu ekosistem perniagaan, ekonomi, modal insan, pembangunan sosial dan kemampanan alam sekitar.

Katanya, SDC 2030 diselaraskan dengan RMK12 Kempen Keluarga Malaysia dan Wawasan Kemakmuran Bersama 2030 (WKB2030) serta Hala Tuju Sabah Maju Jaya (SMJ).

Dalam pada itu, Hajiji berkata, RM58.8 juta telah diagihkan kepada 41 kawasan Dewan Undangan Negeri dan 11 Parlimen di Sabah untuk menaik taraf infrastruktur awam dan pembasmian kemiskinan di kawasan Sedia di bawah projek kecil, berimpak tinggi dan berjiwa rakyat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


20 Hilang Tempat Tinggal Enam Buah Rumah Hangus Terbakar Di Kota Marudu

KOTA MARUDU, 3 Jun – Enam buah rumah hangus terbakar dalam kebakaran yang berlaku di Kampung Tondiq, di sini.

Pusat Gerakan Operasi (PGO) Bomba dalam satu kenyataan berkata, pihaknya menerima panggilan kecemasan melalui talian kecemasan MERS 999 kira-kira jam 12.19 tengah hari, hari ini.

Dalam kejadian sekitar tengah hari tadi berlaku kebakaran di Kampung Tondig melibatkan 6 buah rumah penduduk dan beberapa kenderaan musnah dijilat api.

Difahamkan angin yang agak kencang menyebabkan api laju merebak ke rumah berdekatan sementara menunggu ketibaan pihak bomba,penduduk kampung bekerjasama untuk mengawal api daripada merebak ke rumah penduduk lain.

“Balai Bomba Penyelamat Kota Marudu digerakkan dengan bantuan Pasukan Bomba Sukarela Kampung Tingkalanon untuk respon ke tempat kejadian,” menurut kenyataan itu.

Menurut PGO, kebakaran itu dapat dikawal sepenuhnya pada jam 2 petang, dan tidak melibatkan kematian mahupun kecederaan.

Punca kebakaran dan jumlah kerugian masih dalam siasatan.


Ditendang, Dipijak, Enam Sekeluarga Ditahan Bantu Siasatan Kes Serang Guru Tadika Di Semporna

SEMPORNA: Polis menahan enam sekeluarga termasuk dua wanita bagi membantu siasatan kes menyerang seorang guru sekolah Taman Didikan Kanak-Kanak (Tadika) Kemas, Kampung Buaya, dekat sini, 21 Oktober lalu.

Penahanan semua suspek berusia 18 hingga 62 itu dibuat susulan kenyataan yang dikeluarkan mangsa yang menceritakan kejadian dirinya diserang oleh keluarga terbabit tular di media sosial sehingga mendapat 2,500 ribu perkongsian dan 1,900 maklum balas daripada netizen.

Ketua Polis Daerah Semporna, Superintendan Sabarudin Rahmat berkata kejadian serangan keatas mangsa berlaku berpunca daripada perasaan tidak puas hati kesemua suspek terhadap mangsa.

Katanya siasatan awal turut mendapati mangsa dan kesemua suspek mempunyai pertalian keluarga.

“Kita sudah mengambil keterangan daripada semua suspek dan mangsa namun siasatan masih dijalankan bagi mendapatkan keterangan daripada saksi-saksi di lokasi kejadian.

“Laporan pemeriksaan daripada doktor juga diperlukan sebelum siasatan ini dibawa kepada Timbalan Pendakwaraya bagi mendapatkan arahan pertuduhan,” katanya dalam kenyataan hari ini.

Beliau berkata suspek kini ditahan dibawah Seksyen 324 Kanun Keseksaan dan beliau turut menegaskan supaya orang ramai tidak membuat sebarang spekulasi yang boleh menganggu siasatan.

Menerusi kenyataan yang tular itu, mangsa menjelaskan dirinya ditolak ke lantai sebelum salah seorang suspek memukul, menampar, mencekik dan merampas gelang emasnya.

Dua lagi suspek bertindak kejam dengan cuba melucutkan seluar dalamnya sehingga mangsa terpaksa menjerit meminta pertolongan.

Mata mangsa turut dicucuk menggunakan bucu kotak dan suspek sempat mengugut mangsa supaya tidak melaporkan kejadian itu kepada pihak polis.


5 Makanan Tradisional Kaum Bajau Di Sabah Yang Mungkin Anda Suka

Mungkin sesetengah daripada kita tidak tahu makanan-makanan unik yang terdapat di Sabah.

Di sini Sinar Plus ingin berkongsikan beberapa makanan tradisional suku kaum Bajau yang terdapat di Negeri di Bawah Bayu itu.

Selain dapat menikmati keindahan pulau-pulau, gunung-ganang, kawasan menarik yang lain, para pelancong juga dapat menikmati akan keenakan dan keunikan makanan suku kaum yang terdapat di Sabah.

Antara makanan tradisional masyarakat Bajau di Sabah adalah seperti :

Putu merupakan salah satu makanan tradisi suku kaum Bajau Pantai Timur di Sabah dan mempunyai peranan yang sama dengan nasi iaitu sebagai makanan utama.

Putu atau piutu ini boleh dijadikan makanan untuk menggantikan nasi. Orang tua suku kaum Bajau lebih suka makan putu berbanding nasi. Putu dihasilkan sepenuhnya dari ubi kayu yang diparut halus.

Rasa putu agak kenyal dan masam sedikit. Sesuai dimakan dengan ikan bakar, ikan goreng, ampap, sagol dan lain lain lauk tradisi Sabah. Semasa makan putu ini adalah tidak digalakkan untuk minum air jenis berkarbonat kerana akan berlaku tindak balas selepas makan putu. Perut akan rasa kembung dan tidak menyenangkan.

Sagol mempunyai banyak panggilan seperti siagol,senagol. Sagol bermaksud dicampur atau mencampuradukkan. Secara khususnya merujuk kepada sejenis masakan tradisional yang menggunakan isi ikan (biasanya ikan pari dan ikan buntal, secara umumnya ikan yang mempunyai hati yang besar) Hati ikan pula akan dicincang bagi mengeluarkan minyak yang terdapat pada hati ikan. Minyak dari hati ikan ini akan memberi rasa kepada sagol.

Latok merupakan sejenis makanan yang diperolehi dari rumpai laut. Latok sememangnya sangat terkenal di kalangan suku kaum Bajau Laut yang kebanyakkannya tinggal di persisir pantai daerah Semporna, Sabah.

Latok boleh didapati di mana-mana pasar di Sabah dan juga dihidangkan di mana-mana restoran seafood di Sabah. Rasanya sedikit masin enak dimakan bersama sambal, ikan bakar dan nasi yang masih panas.

Kahanga merupakan makanan tradisional suku kaum Bajau Pantai Timur Sabah. kebanyakkan makanan Bajau dari Pantai Timur lebih kepada ubi kayu dan juga makanan laut. Cara untuk makan Kahanga ini adalah dengan menggunakan lidi pencungkil gigi bagi mengeluarkan sesungutnya. Lebih enak dimakan bersama sambal pencicah atau kuah, malah enak dimakan bersama nasi putih.

Tehe-tehe adalah sejenis makanan laut yang terkenal di kalangan Bajau Pantai Timur Sabah. Tehe-Tehe atau nama lainya iaitu landak laut banyak terdapat di dalam sekitar batu karang di perairan laut yang cetek. Ia amat berkhasiat dan baik untuk kesihatan.

Cara penyediaannya amat mudah, di mana anda perlu mencuci Tehe-Tehe tersebut terlebih dahulu. Selepas itu, masukkan beras ke dalamnya dan rebus. Selepas nasi sudah masak, potong Tehe-Tehe tersebut dan boleh dihidangkan.

Penulis: Adriana AmirFoto: salamisimon1, nuraripgasli, watiefatin2707, groupsempornamar dan akuman999


Kobe Bryant, Anak Perempuan Maut Nahas Helikopter

LOS ANGELES : Sembilan individu disahkan maut dalam nahas helikopter yang turut meragut nyawa bintang NBA, Kobe Bryant dan anak perempuannya, Gianna Bryant, lapor sumber rasmi Los Angeles semalam.

Sherif Los Angeles, Alex Villanueva berkata, lapan penumpang dan seorang juruterbang maut dalam tragedi itu.

“Tiada siapa yang terselamat. Helikopter itu membawa sembilan individu iaitu lapan penumpang dan seorang juruterbang,” kata Villanueva.

Laporan awal menyebut, pesawat terbabit dinaiki lima individu apabila ia terhempas akibat cuaca buruk di Calabasas, pinggir Los Angeles.

Sementara itu Datuk Bandar Los Angeles, Eric Garcetti ketika mengesahkan nahas itu berkata, seluruh bandar bersedih dengan insiden tidak diduga itu yang meragut nyawa Bryant, ikon NBA .

“Seluruh Los Angeles turut berduka cita bersama seisi keluarga Bryant, atas pemergian dua insan kesayangan mereka,” kata Garcetti menerusi Twitter.

Gianna adalah antara empat anak bintang lagenda NBA itu bersama isterinya, Vanessa.

Bryant dan Gianna dilaporkan dalam penerbangan ke sebuah perlawanan yang turut disertai remaja berkenaan apabila pesawat terbabit terhempas.

“Seluruh keluarga NBA amat bersedih dengan pemergian penuh tragis Kobe Bryant dan anak perempuannya, Gianna,” kata Pesuruhjaya NBA, Adam Silver dalam satu kenyataan berasingan. – AFP


Koronavirus: Jumlah Kematian Melonjak 1,016 Kes

SHANGHAI: Angka kematian akibat coronavirus melonjak ke 1,016 di seluruh China, hari ini selepas Wilayah Hubei dilanda wabak itu dengan 108 kes baharu dicatatkan, menurut pihak berkuasa kesihatan negara itu.

Jumlah yang disahkan yang terjejas berikutan wabak itu mencecah 42,638 kes di seluruh China dengan 2,500 kes baharu dilaporkan.

Sementara itu, Suruhanjaya Kesihatan Wilayah Hubei mengesahkan sebanyak 31,728 kes dilaporkan sehingga semalam, iaitu dengan 3.07 kadar kematian dicatatkan.

Ia berkata masih ada sejumlah 16,687 kes yang disyaki. Semalam, dalam sehari wilayah itu berjanji untuk memeriksa semua orang yang disyaki mempunyai jangkitan coronavirus.

Virus baru dipercayai muncul, tahun lalu di pasaran yang menjual haiwan liar di Wuhan , iaitu bandar raya tempat bermulanya wabak itu.

Sejak coronavirus meletus sejak Disember lalu, jumlah korban wabak itu melepasi angka korban akibat Sindrom Pernafasan Akut Teruk (SARS), pada tahun 2002/2003.

Presiden China, Xi Jinping bertemu dengan pekerja perubatan dan pesakit yang terjejas di sebuah hospital di Beijing, semalam dengan meminta langkah yang lebih tegas untuk mengekang menyebarkan wabak itu, kata penyiar negeri CCTV.

Untuk misi pakar antarabangsa yang diketuai oleh Pertubuhan Kesihatan Sedunia (WHO), mengenai virus itu tiba di China, lewat petang Isnin lalu, diketuai oleh Bruce Aylward. Beliau juga menyelia kes wabak Ebola di Afrika Barat, pada 2014-2016. – Reuters


Jenazah mangsa culik kumpulan Abu Sayyaf tiba di Sandakan

SANDAKAN: Jenazah rakyat Malaysia, Jari Abdullah yang terbunuh di Filipina selepas menjadi mangsa culik kumpulan Abu Sayyaf, tiba di Lapangan Terbang Sandakan, di sini, jam 7.50 pagi tadi.

Mangsa berusia 34 tahun disahkan meninggal dunia di sebuah hospital swasta di bandar Zamboanga, Selatan Filipina, tengah hari Selasa lalu.

Jari menghembuskan nafas terakhir di sisi ibunya, Zuana Laudianto, 54, jam 1.30 tengah hari.

Difahamkan, Jari parah selepas terkena tembakan di kepala dan dada ketika menyelamatkan diri daripada menjadi tebusan kumpulan Abu Sayyaf, pada 4 April lalu, di Pulau Simusa, Sulu.

Mangsa kemudiannya ditemui pasukan keselamatan Filipina sebelum dihantar ke hospital untuk rawatan lanjut sejak lima hari lalu.

Dua rakannya, warga Indonesia yang turut diculik berjaya ditemui pasukan keselamatan.

Bagaimanapun Hariadin, 45, dilaporkan lemas manakala Heri Ardiansyah, 19, selamat.

Terdahulu, pada 6 Disember lalu, mereka bertiga yang sedang memukat ikan di perairan Pegasus Reef Kinabatangan, diculik kumpulan Abu Sayyaf. – Berita Harian


Ganjaran Menanti Tambadau Sabah Jika Juara Liga Premier 2019

KOTA KINABALU: Pemangku Presiden Safa Datuk Peter Anthony membayangkan para pemain pasukan Tambadau Sabah bakal mendapat ganjaran daripada Kerajaan negeri sekiranya muncul juara Liga Premier musim ini.

Katanya agak lama pasukan Sabah tidak memenangi piala bola sepak oleh itu beliau merasakan pemberian imbuhan untuk para pemain bukan perkara mustahil jikalau pada tahun ini mereka berjaya membawa pulang piala Liga Premier.

Kali terakhir Sabah memenangi Liga Perdana (sebelum Liga Super diperkenalkan) ialah 23 tahun lalu.

Lagipun, menurutnya Ketua Menteri Datuk Seri Mohd Shafie Apdal juga merupakan penyokong kuat skuad Tambadau.

Beliau berkata demikian apabila ditanya sama ada pasukan Sabah akan diberi ganjaran jikalau menjuarai Liga Premier musim ini.

“Kita sekarang berada di platform terbaik untuk menjuarai Liga Perdana dan seterusnya mara ke Liga Super para tahun ini.

“Dengan berbaki empat perlawanan lagi saya amat berharap sekiranya perlawanan kedua terakhir musim ini yang juga terakhir di Stadium Likas menentang Kelantan, kita sudah dinobatkan sebagai juara liga,” katanya.

Tambadau Sabah akan menentang pasukan tangga kedua, JDT II pada Jumaat ini di Stadium Larkin, Johor.

Perlawanan ketiga terakhir skuad Tambadau musim ini ialah menentang UiTM FC di Stadium Shah Alam pada 9 Julai sebelum kembali ke Stadium Likas pada 13 Julai.

Perlawanan terakhir melabuh tirai musim ini ialah menentang Terengganu FC II di Sultan Ismail Nasiruddin Shah.

Dalam perkembangan lain, Peter berkata, Safa akan mengadakan mesyuarat agung luar biasa (EGM) pada 16 Julai ini bagi memutuskan tarikh kongres persatuan akan datang.

“Dalam EGM itu nanti juga, kita akan membincangkan beberapa perkara penting termasuk pindaan terhadap beberapa perlembagaan bagi mengemas kini serta memantapkan lagi SAFA,” katanya.

Dalam pada itu, Peter turut mengumumkan akan bertanding jawatan presiden pada kongres akan datang namun berkata ia terpulang kepada wakil ahli gabungan untuk menentukannya.

“Jika ada pertandingan jawatan presiden dan juga jawatan-jawatan lain, kita akan adakan secara terbuka.

“Ya saya akan bertanding (jawatan presiden SAFA), tetapi bagi saya jawatan itu tidak penting, apa yang penting adalah pengurusan yang baik,” katanya.


YDP Agong Berkenan Melantik Muhyiddin Yassin Sebagai Perdana Menteri Ke-8

Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, berkenan melantik Tan Sri Mahiaddin Md Yassin (Muhyiddin) sebagai Perdana Menteri kelapan.

Menerusi kenyataan yang dikeluarkan oleh Istana Negara, Datuk Pengelola Bijaya Diraja, Datuk Ahmad Fadil Shamsuddin berkata, pada hemat Seri Paduka Baginda, Tan Sri Muhyiddin Yasin mungkin mendapat kepercayaan majoriti Ahli-Ahli Dewan Rakyat.

”Sehubungan itu, Seri Paduka Baginda berkenan melantik Tan Sri Mahiaddin Md Yassin (Muhyiddin) sebagai Perdana Menteri selaras dengan Perkara 40(2) (a) dan Perkara 43 (2) (a) Perlembagaan Persekutuan,” katanya.

Beliau akan mengangkat sumpah pada pukul 10.30 pagi esok di Istana Negara.

Tan Sri Muhyiddin Yassin Perdana Menteri kelapan – Kenyataan Istana Negara pic.twitter.com/YYqLvZeIoc

— BERNAMA TV 🇲🇾 (@BernamaTV) February 29, 2020


PPM Kota Kinabalu Tahan Peniaga Dan Pemandu Lori, Cuba Seleweng Tong Gas LPG

KOTA KINABALU: Seorang peniaga warga Pakistan dan pemandu lori ditahan kerana dipercayai menjalankan kegiatan menjual tong gas petroleum cecair (LPG) tanpa permit di kawasan SAFMA, di sini, hari ini.

Kedua-dua suspek berusia 27 dan 45 tahun ditahan anggota Pasukan Polis Marin (PPM) Kota Kinabalu dalam satu Operasi Terancang kira-kira jam 10 pagi.

Komander PPM Wilayah 4 Sabah, Asisten Komisioner Mohamad Pajeri Ali berkata, risikan dan pemantauan yang dijalankan oleh Unit Risik Marin (URM) mengenal pasti kegiatan penjualan tong gas LPG tanpa permit di bandar raya ini.

“Hasil pemantauan terhadap lori jenis Daihatsu di kawasan SAFMA didapati seorang lelaki tempatan dilihat sedang menunggu didalam kenderaannya dalam keadaan mencurigakan.

“Pemeriksaan lanjut oleh sepasukan pegawai dan anggota URM pada ruang penyimpanan bahagian belakang lori berkenaan menemui 40 tong gas LPG,” katanya menerusi kenyataan media, hari ini.

Mohamad Pajeri berkata, pihaknya turut menahan seorang lelaki warga Pakistan yang sedang berurusniaga dengan pemandu lori terbabit.

“Hasil semakan mendapati pemandu lori gagal mengemukakan sebarang dokumen yang sah daripada Kementerian Perdagangan Dalam Negeri dan Hal Ehwal Pengguna (KPDNHEP) yang membolehkan sebarang transaksi penjualan, penyimpanan dan pemindahan tong gas LPG dilakukan.

“Tangkapan dan rampasan dibawa ke Pangkalan Markas Operasi PPM Kota Kinabalu untuk tindakan lanjut. Nilai keseluruhan rampasan berjumlah RM50,000,” katanya.

Tambah beliau lagi, kes diserahkan kepada KPDNHEP untuk tindakan lanjut.

“Kes disiasat mengikut Seksyen 21 Akta Kawalan Bekalan 1961 iaitu memiliki barang kawalan untuk melakukan kesalahan di bawah Peraturan 3(1) Peraturan Kawalan Bekalan 1974 membabitkan urus niaga barang kawalan berjadual LPG tanpa lesen sah.

“Jika sabit kesalahan boleh didenda tidak lebih RM1 juta bagi orang perseorangan atau penjara tidak melebihi tiga tahun atau kedua-duanya sekali,” katanya. -SabahNewsToday


20 Minit Tahan Sakit Kemaluan Tersepit Zip Seluar

MEMBAKU: Kanak-kanak lelaki berusia lapan tahun berdepan azab kesakitan hampir sejam selepas kemaluannya tersepit pada zip seluarnya, hari ini.

Dalam kejadian 9.45 pagi itu, mangsa dibawa ke Klinik Kesihatan Membakut untuk mendapatkan bantuan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada 9.52 pagi.

Katanya, susulan itu, sepasukan tiga anggota dan pegawai dihantar ke lokasi.

“Sebaik tiba di Klinik Kesihatan Membakut, pasukan operasi mendapati kemaluan mangsa masih tersepit di zip seluar.

“Mereka terus bertindak memotong zip berkenaan dan melonggarkan bahagian yang tersepit,” katanya dalam kenyataan, di sini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Aaron buat Zizi kecewa…

Penyanyi seksi Zizi Kirana, 33, menjelaskan kenyataan yang dimuat naik menerusi Instagram Story kelmarin bukanlah mengenai dia putus cinta, sebaliknya kecewa apabila bintang bola sepak pujaannya yang juga pemain Arsenal, Aaron Ramsey dilaporkan akan berpindah ke kelab Itali, Juventus.

Zizi ketika dihubungi berkata, dia terkejut apabila sebuah portal melaporkan dia putus cinta dengan kekasihnya berdasarkan kenyataan itu.

“Macam mana saya putus cinta pula sedangkan saya tidak menjalin hubungan cinta dengan sesiapa pun? Kenalan terdekat pun terkejut kerana saya memang tak ada teman lelaki,” katanya.

Kelmarin, Zizi memuat naik kenyataan di Instagram Story iaitu ‘10 tahun aku jaga hubungan ni. Segala-galanya aku korbankan…aku rela menerima kata-kata cacian orang, aku pertahankan kau, aku setia menunggu. Menahan seksanya rindu kerana kita terpaksa berjauhan. Semua tu aku sanggup demi kasih sayang aku terhadap kau. Tapi…akhirnya…’

Zizi yang meminati sukan bola sepak berkata, dia meminati Arsenal semata-mata kerana Ramsey bermain dengan pasukan itu.

“Kenyataan putus cinta tu sebenarnya ‘putus’ dengan Ramsey disebabkan dia dikatakan bakal berpindah ke Juventus. Ramsey adalah satu-satunya semangat membuatkan saya menyokong Arsenal.

“Disebabkan itulah saya sangat kecewa dan kongsikan kekecewaan itu di Instagram Story. Tiba-tiba ramai pula menyangkakan saya betul-betul putus cinta sedangkan maksud saya lain,” katanya ketawa.

Penyanyi yang popular dengan lagu Nak Ke Tak Nak ini juga tidak pernah berniat mahu menipu mengenai kenyataan itu.

“Saya langsung tidak berniat untuk cuba menipu sesiapa. Maafkan saya jika ada sesiapa benar-benar ingat saya memang putus cinta terutama kenalan yang terus bertanya disebabkan sangat mengambil berat,” katanya. – Harian Metro


JKDM Sabah rampas dadah bernilai lebih RM5 juta

KOTA KINABALU: Jabatan Kastam Diraja Malaysia (JKDM) Sabah berjaya mematahkan tiga cubaan penyeludupan dadah ke negeri ini membabitkan nilai lebih RM5 juta dalam tempoh sembilan hari.

Kes pertama dilaporkan berlaku pada 21 Februari lalu membabitkan seorang lelaki warga asing yang ditahan bersama kira-kira 100 kilogram dadah jenis syabu.

Lelaki berusia 40-an itu ditahan kira-kira jam 2 petang di sebuah premis di Penampang, bersama beberapa kotak yang dibawa masuk menggunakan perkhidmatan pos dari Semenanjung Malaysia.

Penolong Ketua Pengarah JKDM (Bahagian Penguatkuasaan) Datuk Abdul Latif Abdul Kadir, berkata hasil pemeriksaan mendapati dadah berkenaan disembunyikan dalam bungkusan makanan protein tambahan, dipercayai untuk mengaburi mata pihak berkuasa.

Katanya, nilai rampasan bagi kes ini dianggarkan mencecah RM5 juta berdasarkan harga pasaran semasa.

“Kes kedua dilaporkan berlaku pada 27 Februari lalu di Pejabat Pos Sandakan di mana dalam kejadian jam 4.15 petang itu, hasil imbasan ke atas sebuah kotak mendapati imej mencurigakan, dipercayai dihantar dari Semenanjung Malaysia.

“Seorang lelaki berusia 40-an yang tampil menuntut barangan berkenaan kemudiannya ditahan dan pemeriksaan mendapati terdapat kira-kira 4,900 pil dipercayai ekstasi bernilai RM122,500,” katanya pada sidang media di Menara Kastam Sabah, hari ini.

Sementara itu, kata Abdul Latif, kes ketiga dilaporkan berlaku pada 1 Mac lalu di Lapangan Terbang Antarabangsa Kota Kinabalu (KKIA).

Katanya, seorang wanita berusia 20-an yang baru tiba dari Kuala Lumpur menerusi penerbangan domestik ditahan bersama bagasi berisi bungkusan plastik lut sinar.

“Pemeriksaan mendapati bungkusan itu mengandungi serbuk hablur jernih dipercayai dadah jenis syabu seberat lima kilogram yang dianggarkan bernilai RM250,000.

“Semua kes disiasat mengikut Seksyen 39B(1)(a) Akta Dadah Berbahaya 1952 dan Seksyen 39B(2) akta sama yang memperuntukkan hukuman gantung sampai mati atau penjara seumur hidup dan sebatan tidak kurang daripada 15 kali,” katanya.

Sehubungan itu, Abdul Latif berkata siasatan lanjut masih dijalankan termasuk bagi mengenalpasti pekerjaan suspek dan peranan dalam sindiket dadah berkenaan.

Katanya, kejayaan ketiga-tiga kes ini dikenal pasti menerusi penggunaan mesin imbasan dan semua dadah itu dipercayai dibawa masuk untuk pasaran tempatan.

“JKDM terus komited dalam usaha mematahkan kegiatan penyeludupan dadah termasuk rokok dan minuman keras.

“Orang ramai yang mempunyai maklumat berhubung kegiatan jenayah penyeludupan ini disaran menyalurkannya kepada JKDM untuk tindakan segera,” katanya. – Berita Harian


COVID-19: Pesakit Terjun Dari Tingkat 8 Hospital Queen Elizabeth

KOTA KINABALU: Seorang wanita yang sebelum ini disahkan positif COVID-19 ditemui mati dipercayai terjun dari tingkat lapan bangunan Hospital Queen Elizabeth I (HQE I), di sini, 9.15 malam tadi.

Wanita warga tempatan berusia 63 tahun itu dikatakan terjun dari tingkap di tingkat lapan bangunan hospital berkenaan sebelum disedari pihak hospital yang kemudiannya memaklumkan kepada polis.

Ketua Polis Daerah Kota Kinabalu, Asisten Komisioner Habibi Majinji, berkata siasatan awal mendapati mangsa dimasukkan ke hospital berkenaan pada 13 Oktober lalu selepas disahkan positif COVID-19.

Katanya, selepas mendapatkan rawatan lanjut, mangsa disahkan bebas penyakit berkenaan dan dibenarkan keluar dari HQE I, hari ini.

“Mayat mangsa kini ditempatkan di Jabatan Forensik HQE I, sementara menunggu siasatan lanjut punca mangsa membunuh diri.

“Pihak polis sedang menjalankan siasat bagi mengenalpasti punca mangsa terjun termasuk mencari saksi di tempat kejadian,” katanya ketika dihubungi, hari ini.

Habibi berkata, setakat ini kes diklasifikasikan sebagai kematian mengejut dan orang awam yang mempunyai maklumat berhubung mangsa diminta tampil membantu siasatan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Beaufort Mahu Masalah Bekalan Air Berlarutan Sejak 80-an Diselesaikan

BEAUFORT : Penduduk di daerah Beaufort memohon kerajaan negeri Sabah dan Jabatan Air Negeri Sabah (JANS) mengambil langkah berkesan menyelesaikan masalah bekalan air bersih yang didakwa berlarutan sejak 80-an dan diburukkan dengan kejadian banjir di daerah itu baru-baru ini.

Penduduk berpendapat sejak sekian lama mereka mendengar pelbagai perancangan diutarakan dan perbincangan dilakukan bersama pihak berkepentingan tetapi, hingga hari ini tiada langkah konkrit dilaksanakan dalam menyelesaikan isu yang membelenggu penduduk itu.

Pengerusi Persatuan Kasih Masyarakat Sabah (PKMS) Mohd Shafiq Mohd Bidin berkata penduduk yang berdepan bencana banjir baru-baru ini, terbeban apabila bekalan air bersih terputus sehingga menyukarkan keluarga mereka khususnya yang mempunyai anak kecil, warga emas dan orang kurang upaya (OKU).

Katanya, bukan hanya bekalan air paip terputus, air mineral dan minuman berbotol di setiap premis di daerah itu juga turut kehabisan apabila penduduk terpaksa membeli air itu bagi kegunaan harian.

“Saya percaya pihak berkaitan sudah membuat perbincangan tentang masalah air di Beaufort ini tetapi apa yang penduduk di sini mahu ialah hasil daripada perbincangan itu membawa kepada langkah penyelesaian berkesan.

“Tetapi hingga kini, walaupun dikhabarkan ada loji dibina dengan kos jutaan ringgit tetapi masalah bekalan air tidak ada noktahnya dan amat membebankan rakyat terutamanya yang tinggal jauh dari kawasan Pekan Beaufort,” katanya kepada Bernama.

Pada Selasa lepas, Timbalan Ketua Menteri Datuk Seri Bung Moktar Radin dilaporkan berkata Kementerian Kerja Raya (KKR) Sabah akan membentangkan hala tuju serta strategi jangka panjang untuk mengurus bekalan air di negeri ini kepada Kabinet negeri bulan ini.

Bung Moktar yang juga Menteri Kerja Raya negeri berkata hala tuju bekalan air Sabah itu antara lain akan merangkumi usaha mengurangkan kadar air tanpa hasil (NRW) negeri yang kini 57 peratus disebabkan oleh beberapa faktor termasuk kes kecurian air, paip bocor dan paip sudah terlalu lama sejak zaman British lagi.

Mohd Shafiq yakin sekiranya loji rawatan air yang dibina seperti yang diuar-uarkan sebelum ini berfungsi dengan baik, penduduk di daerah itu pasti tidak akan menghadapi masalah bekalan air meskipun dalam keadaan banjir daripada limpahan air Sungai Padas.

Beliau yang menubuhkan PKMS pada November tahun lepas bagi membantu rakyat negeri ini, turut mengambil contoh Loji Rawatan Air (LRA) yang terletak di Kampung Lawa, Gadong yang merawat air dari Sungai Padas masih boleh membekalkan air bersih walaupun dalam keadaan banjir.

Mohd Shafiq berkata atas dasar tanggungjawab kepada masyarakat di daerah itu, beliau dengan kerjasama pihak yang dermawan telah membekalkan empat lori tangki air bersih dengan setiap lori mampu membawa 25,000 liter air untuk diagihkan kepada penduduk di daerah itu.

“Ada kawasan kampung sudah hampir 20 hari tiada bekalan air bersih, ada juga kawasan yang air paipnya keruh dan memang tidak sesuai untuk diminum,” katanya sambil menambah cadangan untuk penswastaan loji perlu mendapat perhatian sewajarnya.

Roujip Tinggal, 24, berkata penduduk di daerah itu sebenarnya sudah tidak mahu mendengar pelbagai alasan dan jaminan yang diberikan pelbagai pihak untuk menyelesaikan masalah itu, justeru penduduk mahu melihat perancangan rapi dibuat dan dilaksanakan bagi mengatasi masalah tersebut.

“Apabila diberi jaminan untuk menyelesaikan masalah ini penduduk akan menaruh harapan besar masalah ini akan diselesaikan tetapi akhirnya harapan tinggal harapan, jadi janganlah beri harapan sebegini kepada kami…berilah satu jalan penyelesaian,” katanya.

Saodah Fenddy, 28, berkata JANS seharusnya mempunyai mekanisme kecemasan untuk membantu rakyat yang terputus bekalan air seperti menghantar air percuma kepada penduduk dan memberi maklumat terkini mengenai tindakan baik pulih terutama dalam media sosial.

“Tetapi, apabila penduduk menghubungi talian JANS jawapan diterima amat mengecewakan, harap ada penambahbaikan selepas ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ikan dayung bawa petanda?

TOKYO: Media sosial Jepun heboh dengan desas-desus bakal berlaku bencana besar selepas ikan laut dilihat terdampar di pantainya sejak lebih seminggu lalu.

Dalam tempoh 10 hari lalu, tiga ikan spesies ‘oarfish’ itu ditemui di sekitar Teluk Toyama, jauh dari habitatnya 914 meter di bawah laut, lapor South China Morning Post. Ikan terakhir ditemui sepanjang empat meter ditemui terperangkap dalam jala, Isnin minggu lalu.

Menurut legenda, oarfish digelar ‘pembawa pesan dari istana dewa laut’ dalam bahasa Jepun dan timbul sebelum berlaku gempa bumi.

Beberapa hari sebelum gempa bumi pada 2011, 20 ikan itu ditemui terdampar di timur laut Jepun, lapor Live Science. Gempa bumi yang melanda tidak lama selepas itu, antara yang terburuk dalam sejarah, dengan 19,000 orang terbunuh manakala loji nuklear Fukushima turut dimusnahkan.

Puluhan ikan berkenaan juga ditemui sebelum gempa bumi dengan magnitud 8.8 melanda Chile pada 2010. Selain itu, seekor oarfish ditemui di pantai Agusan del Norte, Filipina, hanya beberapa hari sebelum Mindanao dilanda gempa besar pada Februari 2017.

Saintis memberi amaran tiada bukti sahih mengaitkan penemuan oarfish dengan gempa bumi, namun tidak menolak kemungkinan haiwan itu mampu mengesan bencana bakal berlaku.

Sementara itu, profesor perikanan di Universiti Kagoshima, Hiroyuki Motomura menganggap penemuan bangkai ikan itu tidak membawa apa-apa petanda.

“Saya percaya spesies ini akan muncul di permukaan apabila keadaan fizikalnya semakin lemah. Disebabkan itu ia lazim sudah mati apabila ditemui,” katanya. – Agensi


(VIDEO) Comel Stacy Baca Berita, Tapi Kelakar la Sebab Dia Baca Pertubuhan Jadi Persetubuhan

“NASIB baik bukan ‘live’, kalau tak, tak tahu nak letak muka di mana,” kata penyanyi popular, Stacy yang tersasul menyebut perkataan persetubuhan yang sepatutnya disebut pertubuhan.

Perkara itu dikongsikan Stacy, 29, atau Ummu Shaikhah Stacy Anam di Instagram ketika dipilih menjadi penyampai berita bagi segmen Komuniti Awani semalam.

Stacy berkata, bukan mudah mahu membaca berita menggunakan bahasa Melayu kerana dia mempunyai loghat Sabah yang pekat.

“Pada awalnya saya yakin saja. Tapi, tidak menjangka pula akan tersasul. Kelakar dan dalam masa sama malu juga. Satu studio tergelak.

“Apatah lagi ini pengalaman pertama saya. Kalau di rumah, saya memang menggunakan dialek Sabah sebagai bahasa pertuturan.

“Jadi, apabila diberi peluang baca berita menggunakan bahasa Melayu betul, itu yang sampai terbelit lidah. Perkataan pertubuhan pun menjadi persetubuhan. Maafkan saya, saya tidak sengaja,” katanya kepada Harian Metro.

Stacy yang popular menerusi lagu Cakap Ke Tangan berkata, sepanjang proses rakaman berlangsung, dia beberapa kali tersasul menyebut perkataan ‘kotor’.

“Sebenarnya ada beberapa perkataan lain lagi yang saya tersasul. Semuanya berunsur lucah. Saya pun tak pasti kenapa boleh terjadi. Adakah sebab terlalu lapar? Atau adakah ini dugaan Ramadan?,” katanya.

Video di sebalik tabir rakaman program itu tular di laman sosial sejak semalam hingga mencecah tontonan lebih 400,000 dan mendapat lebih 3,000 komen.

Meskipun tersasul, kebanyakan komen yang ditulis menyifatkan aksi Stacy itu kelakar dan comel.

Stacy sekali lagi akan muncul dalam segmen itu pada hari ini dan esok, jam 8.15 malam di saluran Astro Awani.

Selain Stacy, antara artis yang pernah dan bakal muncul dalam segmen sama adalah Datuk Seri Siti Nurhaliza, Erra Fazira, Misha Omar, Syafiq Kyle, Farah Nabilah, Wany Hasrita dan ramai lagi. – Harian Metro


Kerajaan akan bina 2,185 rumah PPRT di Sabah Tahun ini

KOTA KINABALU: Kerajaan akan membina sejumlah 2,185 rumah Projek Perumahan Rakyat Termiskin (PPRT) di bawah program baik pulih dan bina baharu seluruh Sabah tahun ini, kata Menteri Pembangunan Luar Bandar Datuk Ewon Benedick.

Beliau berkata, daripada jumlah itu, sebanyak 1,740 rumah PPRT baik pulih dan 445 PPRT bina baharu akan dilaksanakan di seluruh Sabah oleh agensi-agensi pelaksana di bawah Kementerian Pembangunan Luar Bandar (KPLB) Persekutuan seperti GiatMara dan Felcra.

“Bagi Fasa 1, sejumlah 225 PPRT bina baharu akan dilaksanakan dan untuk daerah Ranau merangkumi kawasan Dewan Undangan Negeri (DUN) Paginatan, pada tahun ini, akan mendapat 15 PPRT bina baharu dan 50 baik pulih,” katanya dalam jawapan bertulis bagi menjawab soalan Datuk Abidin Madingkir (Upko-Paginatan).

Ewon yang juga Adun Kadamaian berkata, PPRT adalah di bawah KPLB Persekutuan dan jumlah rumah PPRT bina baharu yang akan dibina adalah tertakluk kepada peruntukan yang diluluskan oleh KPLB Persekutuan.

“Objektif utama PPRT adalah meningkatkan kualiti hidup keluarga miskin tegar dan miskin dengan membina atau membaik pulih tempat kediaman mereka dengan lebih selamat dan selesa,” jelasnya.

Sementara itu, ketika menjawab soalan lisan Adun Likas Tan Lee Fatt, Ewon berkata KPLB Sabah telah menganjurkan pelbagai program dan aktiviti seperti Karnival Usahawan Desa dan Dialog Usahawan Kecil Desa untuk memberikan maklumat kepada masyarakat mengenai peranan KPLB.

Selain itu, katanya, KPLB juga menyertai pameran-pameran melibatkan keusahawanan desa seperti Hari Peladang, Penternak dan Nelayan, Pesta Kudat, Pesta Gata Sipitang, Regatta Lepa Semporna, Festival Beaufort, Tadau Kaamatan serta pameran lain yang dianjurkan oleh kementerian.

“Pejabat-pejabat daerah di bawah kawal selia pentadbiran KPLB Sabah juga memainkan peranan penting sebagai pusat pentadbiran, perkhidmatan dan kepimpinan, rujukan, maklumat, bantuan, penyelarasan pelbagai program kerajaan, pelaksanaan dasar dan undang-undang serta nadi pentadbiran dan imej kerajaan di peringkat akar umbi khususnya di kawasan luar bandar,” katanya.

“Orang ramai juga boleh melayari laman web kementerian http://www.sabah.gov.my/kplb untuk mendapatkan maklumat lanjut.

“Justeru, rakyat Sabah termasuk di kawasan pedalaman mempunyai akses maklumat kepada peranan dan program yang disediakan oleh KPLB Sabah,” katanya.

Beliau berharap pejabat-pejabat perhubungan wakil rakyat dapat membantu menghebahkan peranan dan program yang disediakan KPLB Sabah.

Bagi menjawab soalan Adun Kundasang Datuk Dr Joachim Gunsalam, Ewon berkata berdasarkan laporan terkini Lembaga Kemajuan Tanah Negeri Sabah (LKTNS), ladang sawit Mesej Mansalu sudah matang dan boleh dituai yang akan memberi manfaat kepada 23 peserta.

Katanya, kerajaan telah memperuntukkan sejumlah RM17.5 juta di bawah Program Jalan Luar Bandar (JLB) untuk menyelenggara jalan perhubungan ke Mesej Mansalu sejauh 4.70 kilometer yang dilaksanakan oleh Jabatan Kerja Raya dan telah siap sepenuhnya.

“Bagaimanapun, projek perumahan untuk kediaman peserta serta kemudahan infrastruktur lain yang berkaitan hanya dapat disediakan tertakluk kepada peruntukan yang tersedia,” katanya. – Utusan Borneo


Pendatang Paling Ramai Terbunuh Semasa Rusuhan Di Papua

JAKARTA: Polis berkata, kebanyakan 30 mangsa korban akibat keganasan etnik di Papua semalam adalah pendatang dari wilayah lain di Indonesia.

Ketua Polis Negara, Tito Karnavian berkata, seramai 22 pendatang yang tinggal di bandar Wamena dan empat orang asli Papua antara yang terbunuh manakala 66 orang cedera.

Katanya, mangsa terdiri daripada pemandu teksi motosikal, pekerja kedai runcit dan pelayan restoran.

Difahamkan pendatang ini datang dari beberapa wilayah di Indonesia terutamanya Jawa, Sulawesi Selatan dan pulau Moluccas dengan mengambil manfaat daripada harga tanah murah, sumber yang banyak dan peluang ekonomi.

Sementara itu, Karnavian turut mengesahkan seorang tentera dan tiga orang awam terbunuh semasa rusuhan di Jayapura iaitu lokasi polis dan pelajar bertempur.

Pertumpahan darah semalam dianggap rusuhan terburuk di wilayah Papua sejak tunjuk perasaan Ogos lalu susulan isu diskriminasi kaum dan etnik. – Reuters


COVID-19: Sabah Catat Kematian Keempat, 14 Kes Positif Baharu Hari Ini

KOTA KINABALU: Satu kematian berkaitan Covid-19 dicatat di Sabah hari ini, menjadikan jumlah keseluruhan kes kematian untuk Sabah sebanyak empat.

Kematian keempat itu melibatkan seorang lelaki berusia 27 tahun yang membunuh diri di Pulau Gaya minggu lalu.

Mayat lelaki yang dipercayai warga asing itu ditemui di Kampung Pondo, Pulau Gaya pada 6 April dihantar ke Hospital Queen Elizabeth untuk bedah siasat sebelum beliau didapati positif Covid-19.

Terdapat 14 kes baharu dilaporkan di Sabah hari ini dan jumlah keseluruhan kes Covid-19 untuk negeri ini adalah sebanyak 280.

Menurut maklumat yang disiar Menteri Kesihatan dan Kesejahteraan Rakyat Datuk Frankie Poon di akaun Facebooknya, Tawau mencatat kes positif yang tertinggi dengan 79 kes, diikuti dengan Lahad Datu dan Kota Kinabalu masing-masing dengan 39 kes.

Daerah Tuaran, Penampang dan Keningau masing-masing mencatat satu kes positif baru manakala daerah lain seperti Sandakan, Kinabatangan, Beaufort, Kunak, Putatan, Kota Belud, Sipitang, Papar, Tambunan, Ranau dan Semporna kekal tiada pertambahan kes.

Manakala, tiada pertambahan kes pulih pada hari ini dan jumlah keseluruhan yang pulih kekal sebanyak 108 orang.

Sehingga kini, Kementerian Kesihatan Malaysia (KKM) melaporkan 77 kematian di seluruh Malaysia termasuk satu kes kematian baharu yang dilaporkan hari ini.

Kes kematian ke-77 merupakan lelaki warganegara Malaysia berusia 62 tahun dan mempunyai latar belakang penyakit jantung, darah tinggi dan penyakit buah pinggang.

Beliau merupakan peserta perhimpunan di Masjid Sri Petaling, Kuala Lumpur. Beliau telah dirawat di Hospital Melaka pada 31 Mac dan disahkan meninggalkan dunia pada 13 April pukul 9.15 pagi.

KKM turut melaporkan 134 kes baharu, menjadikan jumlah keseluruhan 4,817 kes. Ia termasuk 2,276 kes yang telah pulih.

Seramai 66 pesakit kini ditempatkan di Unit Rawatan Rapi (ICU) dan 36 daripada mereka memerlukan bantuan pernafasan.


Berdamailah Bung, Rahman, Ingat Pengalaman Manis Di Kimanis

Dalam tinjauan Suara TV ke Sabah minggu lalu, saya memuat naik sekeping gambar berlatar Gunung Kinabalu dan awan mendung yang berarak sekelilingnya.

Saya menulis inilah gambaran politik Sabah kerana telah mengetahui mengenai pergelutan dalam UMNO yang sedang berhadapan detik genting.

Sidang media yang tidak diperlukan oleh Ahli Majlis Tertinggi UMNO, Datuk Seri Abdul Rahman Dahlan semalam adalah kemuncak kepada ketidakpuasan hati dan pergelutan politik dalam UMNO Sabah.

Rahman berpendapat sudah tiba masanya penduduk Sabah diberi tahu pendirian sebenar beliau dan rakan-rakan mengenai kepimpinan UMNO Sabah.

Ramai yang mengkritik Rahman kerana membuat sidang media sedemikian ketika Pilihan Raya Negeri (PRN) Sabah semakin hampir. Bagi mereka Rahman perlu menggunakan saluran dalaman untuk berbincang dan berunding.

Untuk berlaku adil, Rahman telah menggunakan pelbagai saluran lain termasuk perjumpaan bersama Presiden UMNO dua minggu lalu di Kota Kinabalu. Jika sebelum ini ia hanya khabar-khabar angin, semalam Rahman sendiri meluahkan kekecewaan bahawa mesyuarat tersebut tidak memberi peluang kepada semua Ketua-Ketua UMNO Bahagian menyuarakan pandangan.

Sudah tentu sidang media semalam merupakan harakiri politik buat Rahman. Namun beliau mungkin merasakan ‘enough is enough’.

Sebaik selesai sidang media tersebut Rahman diserang dengan persepsi beliau alat Bersatu dan tidak menyumbang apa-apa kepada UMNO Sabah sepanjang 26 bulan lalu.

Serangan Rahman alat Bersatu ini sangat lemah dan berniat jahat kerana hanya bersandarkan beliau adalah “blue-eyed boy” Musa Aman.

Jika Rahman mahu mengkhianati UMNO beliau melakukan berbulan-bulan dulu lagi. Dalam pelbagai wawancara Rahman secara terbuka menyatakan UMNO perlu menjadi parti dominan. Dalam perjumpaan dengan penulis baru-baru ini juga Rahman mengutarakan perkara yang sama.

Serangan Rahman tidak berbuat apa-apa mempertahankan UMNO juga tidak benar. Rahman antara pemimpin UMNO Sabah yang sentiasa membuat kenyataan mengkritik pentadbiran Shafie Apdal dan Pakatan Harapan di peringkat Persekutuan. Boleh sahaja google dan baca pandangan-pandangan beliau.

Malahan kuasa autonomi UMNO Sabah yang diluluskan oleh Perhimpunan Agung UMNO diutarakan oleh Rahman sebagai satu langkah memperkasakan UMNO Sabah dan meyakinkan penduduk negeri di bawah bayu ini bahawa UMNO bukan sekadar parti yang menerima arahan semenanjung.

Rahman mempunyai banyak kriteria yang memenuhi calon Ketua Menteri yang boleh meyakinkan pengundi Sabah. Beliau mempunyai pendidikan tinggi, pengalaman dalam pengurusan ekonomi dan kerajaan tempatan di peringkat Persekutuan dan sebagai Setiausaha Politik Ketua Menteri.

Kesilapan terbesar Rahman ialah beliau tidak dapat keluar dari bayangan Musa Aman. Sebagai bekas Setiausaha Politik Musa, Rahman mungkin terhutang budi dan hati kepada Musa.

Namun dalam politik kenang jasa harus mempunyai had kerana masa Musa telah berlalu. Musa ada wang dan pengaruh namun ia tidak cukup untuk membantu Barisan Nasional merampas kembali Sabah. Musa sudah ‘overstayed’ sebagai Ketua Menteri.

Walaupun Musa mempunyai banyak jasa kepada pembangunan Sabah, beliau juga ada halangan-halangan lain yang membuatkan sebahagian rakyat berfikiran sudah tiba masanya Sabah mmepunyai Ketua Menteri lain dari Musa mahu pun Shafie.

Membawa Musa kembali tidak akan menjadikan BN lebih baik. Malahan ramai ahli UMNO belum lupa tindakan anaknya, Yamani Hafeez Musa, Ahli Parlimen Sipitang, menyertai Bersatu selepas UMNO hilang kuasa sehingga menjadikan Bung Mokhtar satu-satunya Ahli Parlimen BN dari Sabah.

Jika Rahman tidak terlalu taksub kepada Musa dan mengikut sahaja arus kepimpinan Bung Mokhtar, beliau mungkin antara calon berpotensi dipertimbangkan sebagai Ketua Menteri bagi Barisan Nasional.

Namun selagi beliau tidak keluar dari bayangan Musa, persepsi negatif terhadap musa akan turut terkait dengannya.

Bung Mokhtar Radin bukanlah tokoh yang mempunyai material untuk menjadi Ketua Menteri atau Menteri Kanan. Beliau pejuang lantang yang acap kali hilang kesabaran bila berbeza pendapat. Namun Bung adalah jenis setia kepada parti walau dilambung ombak tinggi.

Lebih penting Bung merupakan calon boleh menang. Bertanding Parlimen atau Dewan Undangan Negeri, pengaruh Bung sangat besar dan berkemampuan menyekat pengaruh Warisan di Sandakan, Kinabatangan dan Tawau.

Justeru walaupun imej Bung mungkin tidak popular di kalangan majoriti pengundi Sabah, namun beliau akan menyumbang satu kerusi bagi BN jika bertanding.

Ketika Bung mengumumkan beliau akan bertanding di DUN Lamag, ia bukan kerana gila kuasa tetapi kerana ia merupakan kawasan kuat suku-sakat Shafie.

Ketika Bung tidak mahu menerima Musa sebagai calon Ketua Menteri bukanlah kerana beliau mahukan jawatan tersebut, namun kerana beliau tahu imej Musa yang menjadi punca berlakunya PRN ini tidak bagus kepada rakyat.

UMNO dan Barisan Nasional tidak mahu dilihat sebagai parti yang terbabit dalam krisis politik kali ini. Tindakan Musa cuba mengambil alih kuasa bukan dengan restu UMNO negeri mahu pun Persekutuan.

Kebimbangan kumpulan Rahman ialah apabila Bung bertanding beliau akan dilihat sebagai calon Ketua Menteri Sabah. Dan ini menyebabkan Barisan Nasional terpaksa berkempen dalam PRN dengan mempertahankan kes Bung.

Hujahan ini sangat rasional, namun ia boleh sahaja diselesaikan jika Bung mengumumkan beliau tidak akan menjadi Ketua Menteri Sabah selagi kesnya tidak selesai.

Jika pengumuman seperti ini dbuat, Bung akan dilihat sebagai seorang pemimpin berjiwa besar dan mementingkan parti berbanding diri. Dan UMNO Sabah boleh sahaja menetukan siapa Ketua Menteri baharu selepas menang PRN nanti.

Apa pun untuk menang UMNO dan BN Sabah memerlukan semua kumpulan bertolak ansur dan bersatu bagi membantu parti. Alangkah manisnya jika kumpulan Bung Mokhtar, Yaakub Khan dan Rahman Dahlan boleh bersatu membantu kemenangan UMNO seperti dalam Pilihan Raya Kecil Parlimen Kimanis dahulu.

Ingatlah ketika kita sama-sama susah, sama-sama mengeluarkan tenaga dan wang ringgit tanpa dokongan dan kelebihan jentera kerajaan dalam membantu kemenangan Datuk Mohamad Alamin. Tempat jatuh lagikan dikenang, inikan pula tempat mengecap kemenangan ketika susah.

Berpelukanlah Bung Mokhtar dan Rahman sekali lagi. Rahman jika tidak bertanding di DUN pun pasti akan diberi kerusi Parlimen nanti jika membantu parti dengan sepenuh hati dalam PRN ini.

Jangan bakar jambatan hanya kerana ada bonggol di atasnya.- SUARATV

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Istimewa KV Keningau Juara Puisi Bahasa Isyarat Di Karnival Seni Amerika Syarikat

KENINGAU: Dymphna Simon, pelajar istimewa dari Kolej Vokasional Keningau, Sabah telah mendapat tempat pertama bagi kategori puisi bahasa isyarat di festival seni dalam talian yang berpangkal di Amerika Syarikat pada 15 Julai 2021.

Dymphna telah merakam persembahannya puisinya yang bertajuk “ngakak” yakni makhluk mitos di kalangan masyarakat Sabah dengan bimbingan guru pendidikan khas, Ayvasvina Istiniza Anang Unong, pada awal tahun 2021.

Rakaman persembahan tersebut telah dihantar ke International Festival Online Competition “American Charm” 2021 anjuran Monolit Festivals yang merupakan organisasi seni yang berpusat di Barcelona, Sepanyol.

Rakaman persembahan tersebut boleh ditonton melalui pautan berikut: https://youtu.be/2C6vKtkBolU

Dymphna Simon mempersembahkan puisi bertajuk “Ngakak” yang merupakan makhluk mitos yang ditakuti penduduk kampung pada masa dahulu.

Salah satu justifikasi pemilihan puisi berkenaan adalah untuk menggalakkan masyarakat agar memelihara warisan budaya termasuklah mitos dahulukala melalui karya sastera dan persembahan seni.

Pasukan pelajar dan guru pendidikan khas KV Keningau tekad dalam misi mereka untuk membuka laluan kepada individu berkeperluan khas agar dapat menyertai aktiviti yang kebiasaannya menggunakan bahasa lisan melalui alternatif lain seperti bahasa isyarat.

Ternyata pasukan sekolah ini berjaya membuktikan bahawa bahasa isyarat mampu digunakan dalam seni persembahan dan menyampaikan mesej karya sastera.

Selain persembahan puisi yang disampaikan oleh Dymphna Simon ini, terdapat banyak lagi persembahan lain yang telah pasukan ini usahakan.

Pengarah KV Keningau, Encik Johari @ Jaibet Bin Sabin, menzahirkan rasa bangga beliau dengan pencapaian pelajar ini dan berharap ianya mampu memberi impak kepada sistem pendidikan khas di negara ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amuk tak boleh keluar duit

SEORANG lelaki cedera di perut selepas ditembak polis ketika mengamuk di hadapan sebuah bank di Bukit Tinggi, Klang, hari ini.

Ketua Polis Daerah Klang Selatan Asisten Komisioner Shamsul Amar Ramli berkata, polis menerima maklumat awal daripada pihak bank pada jam 12.30 tengah hari yang memaklumkan suspek berusia 41 tahun itu mengamuk dipercayai kerana tidak boleh mengeluarkan wang.

Menurutnya, dua anggota polis Unit Rondaan Bermotosikal (URB) digerakkan ke lokasi kejadian namun suspek juga warga tempatan sudah beredar dari bank berkenaan.

“Pengawal keselamatan bank memaklumkan suspek akan kembali ke bank pada jam 2 petang dan jika tidak boleh mengeluarkan wang, suspek akan mengamuk.

“Polis URB datang semula ke bank berkenaan pada jam 2 petang dan dapati suspek berada di hadapan bank dalam keadaan marah serta memegang pisau,” katanya dalam kenyataan, hari ini.

Beliau berkata, anggota polis cuba menenangkan suspek selama 20 minit sebelum suspek bertindak agresif mengejar seorang anggota polis itu dan cuba menikamnya.

“Bagi mempertahankan diri, polis melepaskan empat das tembakan dan dua das mengenai bahagian perut suspek.

“Suspek dikejarkan ke Hospital Tengku Ampuan Rahimah (HTAR) untuk menerima rawatan,” katanya.

Shamsul Amar berkata, polis merampas pisau lipat berukuran tujuh inci serta satu paket di dalam beg sandang suspek dipercayai dadah.

“Suspek dipercayai di bawah pengaruh dadah dan mempunyai empat rekod lampau membabitkan dadah.

“Kes disiasat mengikut Seksyen 307 Kanun Keseksaan,” katanya. – Harian Metro


Badan bau busuk, dihalang naik pesawat

FLORIDA: Satu keluarga dihalang daripada menaiki pesawat gara-gara penumpang lain membuat aduan badan mereka berbau busuk.

Daily Mail melaporkan, kejadian berlaku malam Rabu lalu ketika penumpang terbabit, Yossi Adler bersama isteri, Jennie dan bayi mereka berusia 19 bulan sepatutnya menaiki penerbangan American Airlines selepas pulang dari bercuti di Miami.

Bagaimanapun, keluarga terbabit bingung apabila secara tiba-tiba dihalang menaiki pesawat dan dihantar semula ke pintu berlepas di Lapangan Terbang Miami.

American Airlines yang mengesahkan perkara itu menjelaskan keluarga terbabit terpaksa dihalang kerana menerima aduan daripada beberapa penumpang lain yang tidak tahan dengan bau badan mereka terlalu busuk.

Syarikat penerbangan itu berkata, keluarga berkenaan kemudiannya diberikan bilik penginapan dan baucar makanan untuk semalaman dan tiket penerbangan untuk pesawat lain pagi semalam. – Agensi


Satu Parah, Dua Cedera Kereta 4×4 Terbabas

BELURAN: Seorang cedera parah, dua lagi cedera ringan selepas sebuah kereta pacuan empat roda terbabas di Kilometer 11 Jalan Telupid-Beluran, petang kelmarin.

Ketua Polis Daerah Beluran, Superintendan Kasim Muda berkata mangsa berumur 39 tahun iaitu pemandu dan dua penumpang iaitu 50 dan 47 tahun sedang dalam perjalanan daripada Beaufort menuju ke Lahad Datu.

“Dalam kejadian jam 1.28 petang itu, kereta pacuan empat roda yang dinaiki ketika mangsa telah terbabas sendiri semasa melalui laluan kawasan selekoh,” katanya.

Beliau berkata siasatan awal mendapati pacuan empat roda tersebut tiba di Kilometer 11 Jalan Telupid – Beluran hilang kawalan  dan terbabas di kiri jalan laluan selekoh.

“Kenderaan dinaiki mangsa telah berpusing dan terbalik beberapa kali. Semasa kejadian cuaca cerah namun hujan renyai-renyai mengakibatkan permukaan jalan licin,” katanya.

Kasim berkata pemandu dan penumpang hadapan telah mengalami cedera ringan, namun penumpang belakang telah mengalami cedera parah akibat daripada kemalangan ini.

“Mangsa yang cedera parah telah dihantar ke Hospital Duchess of Kent Sandakan untuk menerima rawatan lanjut,” katanya.

Beliau berkata kes tersebut disiasat mengikut Seksyen 43 Akta Pengangkutan Jalan 1987. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wisma Putra Sedang Kesan Ebit Lew

KUALA LUMPUR: Kementerian Luar Negeri sedang mendapatkan perkembangan terkini mengenai pendakwah terkenal, Ebit Lew yang kini difahamkan masih berada di Gaza dalam misi kemanusiaan bagi membantu rakyat negara terbabit.

Timbalan Menteri Luar Negeri, Datuk Kamarudin Jaafar berkata, pihaknya akan memeriksa lanjut tarikh penerbangan pulang pendakwah itu ke tanah air.

“Kami sedang periksa (perkembangan Ebit),” katanya kepada pada Jumaat.

Pada 25 Mei, Ebit Lew dilapor berlepas ke Mesir untuk menjayakan misi bantuan kemanusiaan dengan menyampaikan sumbangan kepada rakyat Palestin yang terjejas akibat serangan Israel.

Kamarudin dalam satu kenyataan pada 26 Mei lalu memaklumkan misi kemanusiaan untuk rakyat Palestin yang dirancang oleh delegasi Ebit Lew atau nama sebenarnya Ebit Irawan Ibrahim Lew itu mendapat kelulusan perjalanan dan tertakluk kepada prosedur operasi standard (SOP) semasa.

Menurutnya, segala persiapan dan persediaan dilakukan oleh pihak Ebit Lew sendiri, menerusi kerjasama rapat dengan rakan NGO di Mesir.

Bagaimanapun, tindakan Ebit Lew tidak mengemas kini laman sosial miliknya sejak berlepas ke Mesir menimbulkan kerisauan buat masyarakat negara ini khusus pengikutnya.

Pada Khamis, penyanyi rap, Caprice atau nama sebenarnya Ariz Ramli memaklumkan bahawa Ebit Lew berada dalam keadaan baik setelah berjaya menghubunginya melalui aplikasi WhatsApp. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Telefon Pintar Percuma Untuk Pelajar Sekolah B40

KUALA LUMPUR: YAYASAN YTL dengan kerjasama YTL Communications menawarkan telefon pintar percuma kepada pelajar sekolah kerajaan dari keluarga B40 yang tidak memiliki telefon pintar atau peranti mudah alih bagi sesi pembelajaran di rumah.

Inisiatif belajar dari rumah itu sebagai tambahan kepada kad SIM YES 4G dilengkapi dengan data 40 GB selain sumber pembelajaran yang turut diberikan kepada pelajar sekolah terbabit.

Setiap telefon pintar terbabit akan dilengkapi dengan kad SIM prabayar YES 4G dan pelan data sebanyak 120 GB bagi tempoh setahun.

Dalam satu kenyataan dikeluarkan hari ini, Yayasan YTL memohon kerjasama guru sekolah terbabit tampil membantu memberikan nama pelajar yang layak bagi memastikan telefon pintar itu dapat diserahkan kepada keluarga memerlukan.

“Guru adalah barisan terbaik bagi mengenal pasti keluarga ini.

“Guru memainkan peranan penting dalam usaha membantu pelajar dalam kelas selain kerap meluangkan masa, tenaga dan ilmu bagi membantu pelajar mereka.

“Selain itu, guru dan ibu bapa juga harus bekerjasama rapat bagi membolehkan pelajar dapat meneruskan sesi pembelajaran dari rumah dengan baik tanpa sebarang gangguan,” katanya.

Menurutnya, sejak dilancarkan dua minggu lalu, pekerja YTL Communications bekerja sepanjang masa bagi menguruskan permohonan mendapatkan kad SIM YES 4G percuma itu.

“Yayasan YTL amat memahami kesukaran dilalui kebanyakan keluarga di Malaysia terutama mereka dari golongan B40 ketika dunia dan negara kita sedang menghadapi ujian berat berikutan penularan wabak Covid-19.

“Ada yang terpaksa bertungkus-lumus demi mencari sesuap nasi, namun dalam apa jua cabaran yang dihadapi, YTL Foundation tetap nekad membantu pendidikan generasi muda terutama kepada mereka yang memerlukan.

“Ketika memproses permohonan berkenaan, YTL Communications tertarik dengan satu permohonan seorang ibu tunggal di sebuah perkampungan nelayan di Labuan, Sabah yang disertai dengan sekeping gambar tiga anak kecil sedang memegang sijil kematian ayah mereka.

“Gambar itu disertakan dalam borang permohonan ibu tunggal ini kerana dia tidak pasti jika anak-anaknya layak menerima kad SIM yang ditawarkan kerana suaminya meninggal dunia.

“Apa yang menyayat hati, dia kehilangan kerja baru-baru ini disebabkan Perintah Kawalan Pergerakan (PKP) dan atas dasar prihatin dan tanggungjawab sosial korporat, Yayasan YTL memberikan sebuah telefon pintar dengan kad SIM percuma seperti yang dipohon,” katanya.

Bekas guru dan isteri kepada Pemegang Amanah Yayasan YTL Tan Sri Aris Othman, Puan Sri Sherina Aris berkata, guru adalah yang terbaik untuk menilai keperluan pelajar di dalam kelas mereka.

“Saya membesar dalam keluarga yang sangat miskin dan guru sayalah yang membantu saya menamatkan pengajian.

“Saya mengalami anemia akibat kekurangan nutrisi dan guru sayalah yang menyedari perkara ini dan menghantar saya berjumpa doktor serta mencari penaja yuran persekolahan saya.

“Guru lain turut sama menyumbang bagi memastikan saya mendapat nutrisi harian yang mencukupi.

“Sebagai bekas guru dan seorang yang pernah mengalami sendiri kebaikan yang dicurahkan guru, saya yakin anda boleh percaya bahawa guru sentiasa mengutamakan kesejahteraan pelajar mereka,” katanya.

Sementara itu, Pengerusi Yayasan YTL Tan Sri Francis Yeoh Sock Ping berkata, ibunya juga adalah seorang guru.

“Kami membesar dengan melihat betapa dedikasinya ibu saya terhadap pelajarnya.

“Ibu akan mengadakan kelas tambahan untuk pelajar lemah mata pelajaran setiap hari selepas waktu persekolahan, namun kelas tambahan tidak akan bermula selagi pelajar tidak diberikan makanan terlebih dulu kerana dia tahu ramai antara mereka tidak mampu untuk mendapatkan bekalan makan tengah hari yang baik.

“Kami menghormati semua guru dan kami percaya mereka dapat membantu kami bagi mengenal pasti pelajar yang paling memerlukan untuk menerima tawaran percuma ini,” katanya.

Guru boleh mencalonkan nama pelajar yang layak menerima telefon pintar di www.ytlfoundation.org/learn manakala pelajar yang berjaya akan dimaklumkan dan perlu mengemukakan pendaftaran mereka bagi membolehkan menerima telefon pintar dilengkapi pelan data 12 bulan YES 4G percuma.


Jangan Bimbang, Tiada Lagi PKP & Sekatan Balik Raya, PM Beri Jaminan

BERA: Kerajaan memberi jaminan tidak akan melaksanakan kembali perintah kawalan pergerakan (PKP) dan sekatan untuk pulang ke kampung bagi sambutan Aidilfitri tahun ini, kata Perdana Menteri Ismail Sabri Yaakob.

Katanya, sektor ekonomi dan sosial serta pergerakan merentas negeri telah dibenarkan kembali seperti biasa, dan jika kes meningkat di sesuatu kawasan, perintah kawalan pergerakan diperketatkan (PKPD) secara bersasar akan dilakukan di kawasan terbabit sahaja.

“Sudah ada orang yang buat spekulasi macam-macam, termasuk kononnya tak boleh balik raya kerana kes meningkat semula sejak beberapa hari lalu, namun jangan bimbang, kita tidak akan tutup lagi seluruh negara, atau negeri atau daerah kerana jaminan sudah diberikan.

“Pergerakan rakyat juga seperti biasa, tetapi kita akan memfokus kepada kawasan sasaran yang banyak berlaku penularan kerana kita ada PKPD. Jika kampung itu yang dikenakan PKPD, maka mereka dari kampung itu sahaja yang tidak boleh pulang,” katanya pada sidang media selepas menghadiri perjumpaan tertutup bersama petugas Jabatan Kemajuan Masyarakat (KEMAS) Bera di Pejabat KEMAS Bera di sini.

Dalam perkembangan lain, Ismail yang juga Ahli Parlimen Bera berkata, cadangan prosedur operasi standard (SOP) pilihan raya negeri (PRN) Johor akan dibentang dalam mesyuarat sidang khas Majlis Keselamatan Negara (MKN) yang akan turut dihadiri wakil parti pembangkang.

Beliau berkata, Kementerian Kesihatan (KKM) akan mengemukakan cadangan SOP itu secara terperinci, kerana keutamaan adalah untuk mengelakkan berlaku peningkatan kes positif Covid-19 akibat PRN itu, selain turut mengambil kira jumlah kes baharu yang kembali mencecah 4,000 kes sejak beberapa hari lalu.

“Kita tidak boleh selesa dan perlu terus membendung (penularan Covid-19) walaupun kita mengatakan perlu hidup dengan Covid-19 pada masa depan. Kita mengharapkan supaya kes terus menurun sehingga bawah 1,000 supaya kita boleh mengumumkan Malaysia sebagai endemik, bukan lagi pandemik.

“Kita serahkan kepada KKM untuk menentukan SOP secara terperinci dan saya boleh memanggil mesyuarat sidang khas MKN untuk membincangkannya,” katanya.

PRN Johor perlu diadakan ekoran pembubaran Dewan Undangan Negeri (DUN) berkuat kuasa semalam selepas Sultan Johor Sultan Ibrahim Sultan Iskandar berkenan menandatangani watikah pembubaran selepas menerima menghadap Menteri Besar, Hasni Mohammad di Istana Bukit Serene, Johor Bahru. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Facebook Batal 5.4 Bilion Akaun Palsu

SAN FRANCISCO: Facebook sudah membatalkan 5.4 bilion akaun palsu tahun ini, sebagai petanda kesungguhan media sosial itu memerangi manipulasi dan salah maklumat.

“Kami memperbaiki kemampuan untuk mengesan dan menyekat cubaan menghasilkan akaun palsu.

“Kami boleh menganggarkan setiap hari kami menghalang jutaan cubaan menghasilkan akaun palsu menggunakan sistem pengesanan ini,” kata firma itu dalam laporan ketelusan terbarunya.

Facebook percaya, akaun palsu yang menyaksikan seseorang berpura-pura menjadi individu atau entiti yang tidak wujud, mewakili lima peratus daripada pengguna aktif bulanan seluruh dunia pada suku kedua dan ketiga tahun ini.

Rangkaian sosial itu banyak melabur dalam mencari dan membatalkan akaun yang dicipta untuk memperdaya orang ramai mengenai asal maklumat, terutama apabila ia tersebar sebagai sebahagian kempen terancang dengan agenda politik atau sosial.

Laporan terperinci juga menunjukkan desakan kerajaan untuk mendapatkan maklumat pengguna mencecah tahap baru didahului Amerika Syarikat.

Secara keseluruhan, permintaan kerajaan mendapatkan data pengguna Facebook meningkat 16 peratus kepada 128,617 pada separuh pertama tahun ini.

“Daripada keseluruhannya, AS terus memberikan permintaan paling tinggi, diikuti India, United Kingdom, Jerman dan Perancis,” menurut laporan.

Facebook menerima 50,741 permintaan dari AS untuk maklumat mengenai 82,461 akaun, dengan secara kasarnya, dua pertiga darpadanya dilakukan dalam cara menghalang rangkaian sosial memberitahu pengguna mengenai inkuiri itu.

“Kami selalu memeriksa setiap permintaan kerajaan yang diterima untuk mendapatkan data akaun untuk memastikan ia sah dari segi undang-undang,” kata timbalan perunding Facebook, Chris Sonderby, dalam siaran atas talian mengenai perangkaan terbaru itu. – AFP


Dadah: 41 Warga Asing Antara 56 Suspek Ditahan Di Sekitar Kota Kinabalu

KOTA KINABALU: Tindakan tegas Ibu pejabat Polis Daerah (IPD) Kota Kinabalu membanteras penyalahgunaan dadah diteruskan melalui Op Sarang yang dilancarkan di kawasan-kawasan tumpuan atau hotspot.

Bermula 19 Oktober hingga semalam, sebanyak 19 serbuan dilakukan yang membawa kepada penahanan 56 suspek yang terlibat menyalahgunakan bahan terlarang itu.

Ketua Polis Daerah, Asisten Komisioner Habibi Majinji berkata, sebanyak 259.57 gram syabu bernilai RM12,978.50 berjaya dirampas daripada beberapa suspek.

“Dua individu ditangkap berkaitan bekalan dan pengedaran dadah, 22 suspek kerana memiliki dadah manakala 32 lagi atas kealahan gagal ujian urin.

“Sebanyak 41 yang ditangkap adalah warga asing manakala 15 lagi penduduk tempatan dan semua suspek berusia antara 15 hingga 47 tahun,” katanya dalam satu kenyataan hari ini.

Habibi berkata, kejayaan terbesar adalah penahanan seorang pengedar yang juga warga asing ketika membawa syabu seberat 251 gram di Telipok, Menggatal.

Katanya, suspek disiasat mengikut Seksyen 39B Akta Dadah Berbahaya 1952 yang memperuntukkan hukuman gantung sampai mati mandatori.

“Usaha untuk membanteras pengedaran dan penagihan dadah di daerah Kota Kinabalu akan diperhebat dari masa ke semasa demi kesejahteraan dan ketenteraman awam.

“Orang ramai yang mempunyai maklumat mengenai aktiviti jenayah itu diminta menghubungi hotline IPD Kota Kinabalu di talian 088529220 atau laman Facebook kami,” katanya.


Anifah Mahu Hak Sabah Dalam Belanjawan Akan Datang

KOTA KINABALU: Bekas menteri Anifah Aman berpendapat hak Sabah seperti termaktub dalam perlembagaan negara perlu diterjemahkan dalam perancangan serta pengumuman belanjawan pada masa akan datang.

Katanya, ini kerana peruntukan pembangunan, peningkatan taraf serta kualiti kesihatan di negeri itu masih jauh ketinggalan dan seharusnya ditekankan dalam belanjawan akan datang.

“Sebagai contoh, dalam keadaan Sabah diduga dengan ujian dan jumlah pesakit Covid-19 yang tinggi, negeri ini mempunyai jumlah hospital yang lebih rendah berbanding di Lembah Klang.

“Saya amat sedih apabila mendapati Lembah Klang mempunyai jauh lebih banyak hospital berbanding seluruh Sabah dan ini merupakan salah satu faktor peningkatan kes Covid-19 di negeri ini,” katanya dalam kenyataan hari ini.

Anifah yang juga presiden Parti Cinta Sabah (PCS) berkata, makmal ujian saringan Covid-19 bergerak untuk menguji serta memberikan keputusan lebih cepat juga seharusnya diwujudkan di Sabah.

“Jadi, tidak perlu lagi sampel ini diterbangkan ke Semenanjung seperti dilakukan sekarang.

“Selain itu, lebih banyak pusat kuarantin harus diwujudkan dan bilangan kakitangan atau lebih dikenali sebagai ‘frontliners’ yang berpengalaman juga perlu ada di Sabah,” katanya.

Sementara itu, beliau menyambut baik peruntukan RM5.06 bilion diperuntukkan untuk perbelanjaan pembangunan di Sabah.

“Saya menyambut baik pengumuman dibuat oleh menteri kewangan kerana bagi saya Belanjawan 2021 mempunyai ciri inklusif, berkebajikan, mesra perniagaan dan sesuatu yang berusaha meminimakan kesan dahsyat Covid-19.

“Belanjawan 2021 menyaksikan peruntukan hampir semua negeri mencatatkan peningkatan dengan Sabah dan Sarawak jika dilihat sekali pandang mendapat peruntukan tertinggi.

“Dalam konteks Sabah, saya sambut baik jumlah diperuntukkan bagi perbelanjaan pembangunan, namun jumlah ini rendah berbanding perbelanjaan pembangunan dalam Belanjawan 2020,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Aktiviti Lihat Bintang Bangkitkan Semula Pelancongan Sabah

KOTA KINABALU: Pihak berkuasa pelancongan Sabah memilih aktiviti melihat bintang sebagai salah satu produk utama di kala negeri ini bersedia membuka semula industri pelancongannya.

Timbalan Pengurus Besar Lembaga Pelancongan Sabah (STB) Julinus Jimit berkata, pelancongan astronomi dapat membantu menghidupkan kembali pelancongan domestik walaupun beliau mengakui, sektor ini bukan menjadi pilihan setiap orang.

“Aktiviti melihat bintang adalah antara faktor tarikan pengunjung ke kawasan-kawasan luar bandar, di mana kebanyakan lokasi untuk aktiviti ini berada.

“Aktiviti ini bersifat khusus, namun orang lain dapat ikut dan melakukan perkara lain seperti, berbasikal gunung, ‘trekking’ dan ‘hiking’,” katanya.

Julinus berkata, orang ramai boleh memilih untuk melakukan aktiviti luar dan rekreasi lain sementara menunggu untuk melihat bintang pada waktu malam.

“Produk ini akan saling melengkapi. Gambaran yang lebih besar adalah kebangkitan semula pelancongan domestik, di mana pelancongan luar bandar akan memainkan peranan besar,” katanya.

Katanya, bahagian produk STB sedang mengenal pasti lokasi-lokasi bagi aktiviti melihat bintang di negeri ini, seperti di daerah utara Kudat, kawasan pedalaman Beaufort dan daerah Lahad Datu.

Ini sebagai tambahan kepada lokasi-lokasi yang sudah dikenali seperti di Kadamaian, Kota Belud, Kuala Penyu dan Penampang, antara lain.

STB akan menyediakan di laman web dan media sosialnya semua maklumat yang diperlukan mengenai aktiviti melihat bintang, seperti lokasi terbaik dan masa yang sesuai.

Kerajaan Sabah melonggarkan peraturan bagi sektor pelancongan minggu lalu, dengan semua lokasi pelancongan di negeri ini kini dibenarkan dibuka kepada pengunjung dari daerah-daerah tempatan.

Jurucakap Covid-19 Sabah Masidi Manjun mengumumkan kelonggaran ini bawah SOP yang dikemaskini bagi Sabah, yang kini berada bawah Fasa 2 Pelan Pemulihan Negara.

Ini sebagai tambahan kepada gelembung perjalanan yang sudah dibenarkan di negeri ini.

Masidi, yang juga Menteri Kerajaan Tempatan Dan Perumahan Sabah, berkata pengusaha premis pelancongan, pekerja mereka dan pengunjung mesti terlebih dahulu lengkap vaksinasi dan memaparkan status risiko rendah pada aplikasi MySejahtera.

Hotel kini boleh menerima tetamu dari dalam daerah mereka, dengan syarat kakitangan hotel dan tetamu mesti telah lengkap vaksinasi. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost